25 tahi judi dicekup leka laga ayam
Oleh MOHD SHARKAWI LONDING

3 November 2020, 1:36 pm
ISKANDAR PUTERI – Keseronokan 25 tahi judi termasuk dua wanita yang leka bermain judi laga ayam terbantut apabila diserbu polis dalam kejadian di Kangkar Pulai petang kelmarin.
Ketua Polis Daerah Iskandar Puteri, Asisten Komisioner Dzulkhairi Mukhtar berkata, kesemua suspek yang ditahan berusia 23 hingga 62 tahun.
Jelasnya, kegiatan itu terbongkar selepas anggota dari Bahagian Siasatan Jenayah Maksiat, Judi dan Kongsi Gelap (D7) Ibu Pejabat Polis Daerah ( IPD) Iskandar Puteri menyerbu kawasan tersebut pukul 5 petang.
“Judi laga ayam itu dianjurkan seorang lelaki warga tempatan berusia 45 tahun dengan wakti operasi hanya pada hari Ahad sahaja. Markas perjudian terletak satu kilometer (km) dari jalan utama.
“Asalkan ada ayam dan duit boleh berjudi laga ayam. Yang menyaksikan judi laga ayam juga boleh turut serta berjudi dengan meletakkan wang mereka di tepi gelanggan laga ayam,” katanya pada sidang akhbar di IPD Iskandar Puteri di sini hari ini.
Dzulkhairi berkata, kesemua suspek terdiri daripada 10 warga Indonesia, empat pemegang status penduduk tetap (PR), 11 lelaki warga tempatan dan dua wanita tempatan didapati negatif ujian saringan air kencing.

“Kita turut merampas 13 ekor ayam, tiga kanvas khemah, sebuah tog gas, satu gelanggang ayam, lima buah kerusi plastik, sebuah meja, sebuah generator dan wang taruhan RM 7,307.
” Difahamkan nilai taruhan bagi laga ayam paling tinggi RM 500 dan harga seekor ayam laga yang digunakan dianggarkan boleh mencecah harga RM 5,000,” katanya.-K! ONLINE


Usul persidangan 10 pagi, 1 tengah hari diluluskan
Oleh MOHD RASDAN AHMAD

3 November 2020, 1:26 pm
KUALA LUMPIR – Dewan Rakyat hari ini telah meluluskan usul sidang mengenai persidangan Dewan Rakyat yang akan bersidang hanya dari pukul 10 pagi hingga pukul 1 tengah hari mulai hari ini hingga Khamis.
Keputusan itu diambil sebagai langkah berjaga-jaga berikutan ada kakitangan seorang Senator Dewan Negara disahkan positif Covid-19 baru-baru ini.
Usul penangguhan itu dibentangkan oleh Menteri di Jabatan Perdana Menteri (Parlimen dan Undang-undang), Datuk Takiyuddin Hassan menurut Peraturan Mesyuarat 12(1) selepas sesi soal jawab dan disokong oleh Menteri Perumahan dan Kerajaan Tempatan, Zuraida Kamaruddin.
Semalam, sidang Dewan Rakyat bersetuju bahawa sidang harian pada minggu ini hanya dari pukul 10 pagi hingga 1 tengah hari sahaja, kecuali pada Jumaat nanti apabila Belanjawan 2021 dibentangkan.
Keputusan ini juga dibuat atas nasihat Kementerian Kesihatan (KKM) selepas beberapa kakitangan dan Ahli Dewan Negara disahkan positif Covid-19. – K! ONLINE.


Bapa kandung rindukan Cik B, Kacak
Oleh MUHAMMAD AYMAN GHAFFA

3 November 2020, 1:31 pm
KOTA BHARU – Bekas suami pertama usahawan kosmetik, Datuk Seri Dr. Hasmiza Othman atau Datuk Seri Vida mendakwa dia dihalang berjumpa dua anaknya, Edlynn Zamilleen, 15, atau Cik B dan Muhammad Eric Zaquan,13, atau lebih dikenali sebagai Kacak.
Mohd. Amin Yasin,42, mendakwa, kali terakhir dia bertemu dua orang anaknya itu pada bulan Mei 2018 di ibu pejabat Vida Beauty Sdn. Bhd. di Ipoh, Perak dan perjumpaan itu berlangsung hanya selama 15 minit.
Menurutnya, dia mengakui bahawa amat merindui kedua-dua anaknya itu dan hanya mengetahui perkembangan terkini mereka melalui media sosial dan televisyen.
“Sebagai bapa, saya amat rindukan mereka. Saya tidak mahu hak penjagaan. Cukup sekadar dibenarkan untuk bertemu mereka berdua dalam tempoh yang singkat.
“Sebelum ini, saya ada menghubungi Cik B dan Kacak, namun tidak berjawab. Saya tidak pasti sama ada mereka sudah menukar nombor telefon atau sengaja tidak mahu mengangkat panggilan,” katanya ketika ditemui pemberita di Kompleks Mahkamah Syariah di sini hari ini.
Susulan daripada itu, Mohd. Amin selaku plaintif telah memfailkan tuntutan hadhanah iaitu hak lawatan,bermesra dan dan bermalam untuk bertemu kedua-dua anaknya itu daripada Datuk Seri Vida sebagai defendan dua minggu lalu di Mahkamah Syariah di sini.

Mohd. Amin diwakili oleh Peguam Mohd. Zaki Zainal Abidin dan Nik Mohamad Amin Nik Abdullah.
Bagaimanapun, Datuk Seri Vida,49, tidak hadir dalam prosiding hari ini.
Mohd. Amin dalam linangan air mata turut mendakwa, sebelum ini, dia hanya bertemu kedua-dua anaknya itu di kawasan pagar rumah Datuk Seri Vida di Meru, Ipoh atau di pusat beli-belah beberapa bulan sekali jika rindukan Cik B dan Kacak.
“Dalam pengetahuan saya, mereka (Cik B dan Kacak) masih mengenali saya. Dalam pertemuan sebelum ini, mereka akan memeluk saya dan masih mengenali bapa kandung mereka.
“Itu sudah cukup buat saya. Bertemu dengan mereka sudah membuatkan saya gembira. Jika teringatkan mereka, hanya linangan air mata dan kenangan-kenangan lama kami bersama sebagai pengubat rindu,” ujarnya sebak.
Mohd. Amin berkahwin dengan Datuk Seri Vida pada 2000 dan mereka dikurniakan empat orang cahaya mata iaitu Muhammad Eddie Zuhdie, Muhammad Edrie Zikrie, Edlynn Zamilleen dan Muhammad Eric Zaquan.
Bagaimanapun, Muhammad Eddie Zuhdie,11, dan Muhammad Edrie Zikrie,10, meninggal dunia dalam kejadian kebakaran di rumah Datuk Seri Vida di Meru Hill, Ipoh tiga hari sebelum menyambut Hari Raya Aidilfitri pada tahun 2013.
Mohd. Amin sah bercerai dengan usahawan kosmetik itu pada tahun 2008 iaitu kira-kira lapan tahun mendirikan rumah tangga.
Dia yang kini seorang peniaga gerai makan di Kampung Pasir Senor, Machang sudah berkahwin dengan Wan Rahimah Wan Abd. Rahman,53, pada bulan November dua tahun lalu.
Sementara itu, Hakim Mahkamah Tinggi Syarie, Datuk Abu Bakar Abdullah Kutty dalam prosiding pengurusan kes menetapkan 25 November ini sebagai sebutan semula kes.
Menurut Abu Bakar, beliau tidak akan membuat sebarang keputusan hari ini sehingga mendengar dan dihadiri kedua-dua belah pihak.
Tambahnya, beliau juga mengarahkan kedua-dua anak plaintif dan defendan turut hadir dalam prosiding tersebut. – K! ONLINE


Projek Perumahan Padang Setengge akhirnya siap
Oleh NOOR HAYATI MAMAT

3 November 2020, 12:41 pm
HULU TERENGGANU – Penantian 234 pembeli projek Perumahan Padang Setengge di sini yang terbengkalai sejak 10 tahun lalu akhirnya bakal berakhir tidak lama lagi.
Pengerusi Jawatankuasa Kerajaan Tempatan, Perumahan, Kesihatan dan Alam Sekitar Terengganu, Dr. Alias Razak berkata, kerja-kerja pembinaan projek perumahan tersebut yang dipulihkan semula itu dijangka siap dalam masa terdekat.
“Berdasarkan laporan kemajuan projek, fasa ketiga dan keempat projek Perumahan Padang Setengge yang terbengkalai akibat masalah pemaju terdahulu sebelum ini masing-masing sudah siap 99 peratus dan 77 peratus.
“Ia sekali gus bakal menamatkan penantian 234 pembeli untuk mendiami kediaman sendiri yang dinanti-nanti sekian lama,” katanya selepas memantau perkembangan projek tersebut di sini hari ini.
Alias berkata, kos pemulihan Perumahan Padang Setengge berkenaan mencecah RM10 juta.
Beliau menjelaskan, kesemua kos itu yang ditanggung kerajaan negeri Terengganu menerusi Lembaga Tabung Amanah Warisan tanpa sebarang kos tambahan dikenakan terhadap pembeli.

“Saya optimis projek perumahan itu bakal siap mengikut jadual ditetapkan walaupun kita sekarang ini berdepan dengan kekangan pandemik Covid-19,” katanya. – K! ONLINE


27,400 unit Proton X50 ditempah akhir bulan lalu
Oleh LUQMAN RIDHWAN MOHAMED NOR

3 November 2020, 12:13 pm
PETALING JAYA – Sebanyak 27,400 tempahan telah diterima Proton bagi model X50 setakat akhir bulan lalu manakala sebanyak 447 unit kenderaan itu telah dihantar kepada pembeli.
Ketua Pegawai Eksekutif Proton EDAR, Roslan Abdullah berkata, angka tempahan bagi jentera yang dilancarkan pada 27 Oktober lalu itu sekali gus membuktikan sambutan memberangsangkan diterima mereka daripada pembeli.
“Proton ingin mengucapkan terima kasih kepada semua pelanggan yang menempah Proton X50.
“Kami sedang berusaha untuk memastikan kami dapat menyempurnakan penghantaran kenderaan dalam masa tiga bulan terakhir 2020 sambil memastikan produk kami berkualiti tinggi,” katanya. – K! ONLINE


Pemergian arwah Alias kehilangan besar buat JBPM – Zuraida
Oleh MOHD. HUSNI MOHD. NOOR

3 November 2020, 1:20 pm
PUTRAJAYA – Menteri Perumahan dan Kerajaan Tempatan Zuraida Kamaruddin merakamkan ucapan takziah kepada ahli keluarga arwah Alias Abu, 56, anggota bomba dan penyelamat Sabah yang meninggal dunia akibat Covid-19, semalam.
Zuraida berkata, pemergian arwah adalah satu kehilangan besar buat keluarga Jabatan Bomba dan Penyelamat Malaysia (JBPM).
Menurutnya, arwah selama ini tanpa mengenal erti penat dan lelah terbabit secara langsung dalam melakukan operasi sanitasi awam, dalam usaha negara mengekang penularan wabak Covid-19.
“Pemergiannya disifatkan suatu kehilangan besar buat Ibu Pejabat Bomba dan Penyelamat Malaysia negeri Sabah.
“Saya mendoakan ahli keluarga, sanak saudara dan sahabat handai serta seluruh anggota Bomba tabah dan sabar dengan ujian yang menimpa ini.
“Marilah kita mendoakan semoga roh arwah Alias Abu dicucuri rahmat dan diberikan kebaikan atas amal yang soleh serta ditempatkan bersama para syuhada’,” katanya dalam satu kenyataan di sini hari ini.

Arwah Alias yang juga Ketua Cawangan Operasi Kebombaan Ibu Pejabat JBPM Sabah disahkan meninggal dunia kira-kira jam 9.15 pagi semalam akibat Covid-19 di Hospital Queen Elizabeth (HQE)
Jenazah arwah Alias dikebumikan di Tanah Perkuburan Kampung Kuala, Papar, petang semalam.
Difahamkan, arwah bersama 15 pegawai bomba lain disahkan positif Covid-19 pada 16 Oktober lalu selepas menjalani ujian saringan.
Arwah meninggalkan seorang balu dan lima orang anak. – K! ONLINE


2 remaja diberkas, rakan diburu aktif curi motosikal
Oleh MOHD SHARKAWI LONDING

3 November 2020, 1:40 pm
ISKANDAR PUTERI – Kegiatan tiga remaja yang aktif melakukan jenayah curi motosikal sejak lapan bulan lalu tumpas apabila dua daripada mereka diberkas polis dalam serbuan Selasa minggu lalu.
Dalam serbuan pada pukul 5.15 petang itu, kedua-dua remaja berusia 15 dan 16 tahun yang tidak bersekolah ditahan di kawasan sebuah apartmen Taman Nusa Duta di sini.
Ketua Polis Daerah Iskandar Puteri, Asisten Komisioner Dzulkhairi Mukhtar berkata, kejayaan itu hasil siasatan ke atas laporan kecurian motosikal seorang peniaga cuci kenderaan berusia 33 tahun pada 11 Oktober lalu.
“Hasil risikan dan siasatan kita berjaya menahan dua remaja yang tidak bersekolah dipercayai aktif melakukan kegiatan curi motosikal sejak Mac lalu.
“Dalam serbuan itu kita berjaya merampas dua buah motosikal jenis Yamaha MT-09 dan 125Z yang dilaporkan hilang di Gelang Patah serta Pekan Nenas, Pontian,”katanya dalam sidang akhbar di Ibu Pejabat Polis Daerah (IPD) Iskandar Puteri di sini hari ini.
Dzulkhairi berkata, polis turut merampas pelbagai peralatan mencuri kenderaan termasuklah sepana, besi pembuka tayar, tong gas cecair butana beserta alat pemotong api.

Jelasnya, dengan tertangkapnya suspek terbabit, polis percaya dapat menyelesaikan enam kes curi motosikal sekitar daerah ini.
“Kita masih memburu seorang lagi rakan kepada suspek ini berusia 16 tahun yang masih bebas dipercayai turut terlibat dalam jenayah ini,”katanya.
Beliau berkata, semakan rekod lampau mendapati salah seorang daripada suspek memiliki rekod atas kesalahan jenayah dan dadah.
Kedua-dua suspek ditahan bagi membantu siasatan mengikut Seksyen 379A Kanun Keseksaan.-K! ONLINE


Dipenjara tiga bulan, denda RM3,000 halang tugas polis
Oleh MUHAMAD TARMIZE MOHD NOR

3 November 2020, 12:51 pm
SUNGAI SIPUT – Padah melarikan diri ketika diserbu sehingga hampir melanggar anggota polis, seorang lelaki dihukum penjara selama tiga bulan dan denda RM3,000 oleh Mahkamah Majistret di sini hari ini.
Majistret Norhabsarina Ayob menjatuhkan hukuman tersebut selepas tertuduh, Majid Mat Aisha, 48, mengaku bersalah selepas pertuduhan terhadapnya dibacakan.
Mengikut pertuduhan, Majid didakwa dengan sengaja menghalang penjawat awam, Inspektor Mohd. Razif Abdul Hatta, dengan melarikan diri semasa pemeriksaan di hadapan sebuah rumah di Rancangan Perkampungan Tersusun Salak, Salak Utara di sini pada pukul 12.20 tengah hari 27 Oktober lalu.
Tertuduh didakwa melakukan kesalahan mengikut Seksyen 186 Kanun Keseksaan yang boleh dihukum penjara sehingga dua tahun atau denda sehingga RM10,000 atau kedua-dua sekali jika sabit kesalahan.
Norhabsarina kemudian menjatuhkan hukuman penjara selama tiga bulan dan denda RM3,000 terhadap tertuduh. Jika gagal membayar denda berkenaan, tertuduh boleh dikenakan hukuman penjara selama enam bulan.
Dalam prosiding sama, Majid dan tiga rakannya turut didakwa atas pertuduhan berkaitan dadah.

Muhammad Fadzli Ahmad, 43, dan Mohd. Azudin Ab. Ghani, 41, mengaku bersalah atas pertuduhan mengedar dadah jenis heroin seberat 28.19 gram di lokasi dan waktu yang sama.
Bagi kesalahan ini, kedua-dua mereka didakwa mengikut Seksyen 39B(1)(a) Akta Dadah Berbahaya (ADB)1952 yang boleh dihukum gantung sehingga mati jika sabit kesalahan.
Muhammad Fadzli dan Mohd. Azudin turut didakwa memiliki dadah jenis heroin masing-masing seberat 0.38 gram dan 0.62 gram di tempat dan waktu yang sama yang disiasat mengikut Seksyen 12(2) ADB 1952 dan boleh dihukum denda sehingga RM100,000 atau penjara sehingga lima tahun atau kedua-duanya sekali jika sabit kesalahan.
Sementara itu, Majid dan seorang lagi rakannya, Ahmad Kamil Ismail, 47, turut mengaku bersalah atas pertuduhan memasukkan dadah jenis morfin ke dalam badannya di Pejabat Narkotik, Ibu Pejabat Polis Daerah (IPD) Sungai Siput di sini pada pukul 8.33 malam hari sama.
Untuk kesalahan ini, kedua-dua mereka didakwa di bawah Seksyen 15(1)(a) ADB 1952 yang boleh dihukum denda sehingga RM5,000 atau penjara sehingga dua tahun jika sabit kesalahan dan dikenakan perintah pengawasan tidak kurang dua tahun dan tidak lebih dari tiga tahun.
Norhabsarina membenarkan Ahmad Kamil diikat jamin RM2,000 dengan seorang penjamin manakala tiga tertuduh lain pula tidak dibenarkan diikat jamin.
Mahkamah kemudian menetapkan 8 Januari depan sebagai tarikh sebutan semula semua kes berkaitan dadah.
Kosmo! Online pada 27 Oktober lalu melaporkan, polis terpaksa melepaskan dua das tembakan ke arah tayar kereta dipandu lelaki disyaki pengedar dadah dalam kejadian di sebuah kawasan perumahan berhampiran Hentian Rehat dan Rawat (R&R) Salak Baru, di sini.
Tindakan itu diambil selepas lelaki terbabit bertindak agresif dengan mengundurkan kenderaan secara melulu sehingga hampir melanggar seorang anggota polis. – K! ONLINE


Al Mutahabbah sumbang 20 peratus hasil jualan syarikat
Oleh KOSMO!

4 November 2020, 9:39 pm
KUALA LUMPUR – Wasiyyah Shoppe Bhd. (Wasiyyah Shoppe) mengunjurkan produk baharunya yang dipertingkatkan, Al Mutahabbah bakal menyumbang sehingga 20 peratus kepada hasil jualan syarikat bagi tahun kewangan berakhir Jun 2021.
Ketua Pegawai Eksekutifnya, Ariffin Sabirin berkata, misi tersebut mampu dicapai memandangkan produk berkenaan mampu memenuhi permintaan pelanggan pada masa sekarang.
Menurutnya, segmen pasaran ini berkembang dengan drastik semenjak beberapa tahun kebelakangan ini seiring dengan peningkatan maklumat dan pengetahuan serta kesedaran masyarakat terhadap isu harta yang boleh dilabur dan dikembangkan supaya memberi manfaat kepada generasi masa depan.

“Masyarakat juga mahu supaya hasil daripada harta ini boleh digunakan bagi tujuan amal jariah berpanjangan selepas mereka meninggal dunia,” katanya dalam kenyataan yang dikeluarkan di sini semalam.
Ariffin menjelaskan, Al Mutahabbah telah diperkenalkan sejak tahun 2018 namun dengan perkembangan semasa, ia diperkemaskan lagi dengan pengenalan beberapa ciri yang lebih menarik dan fleksibel namun lebih berkuat kuasa dari segi undang-undang.
“Al Mutahabbah ialah perkhidmatan bersifat hibrid yang dibangunkan khusus untuk segmen pasaran yang bukan sahaja mahukan harta diagihkan kepada pihak yang dikehendaki, malah segmen pasaran ini juga inginkan sebahagian harta diurus dan dilaburkan secara profesional.

“Produk ini menggabungkan unsur perancangan harta mengikut undang-undang syariah, undang-undang sivil serta metodologi pengurusan harta kontemporari dan profesional berlandaskan undang-undang berkenaan,” ujarnya.
Tambah Ariffin, metodologi kebanyakan pemain pasaran di Malaysia ketika ini masih lagi mengenai bagaimana harta pelanggan diagihkan mengikut instrumen seperti hibah, wasiat, harta sepencarian atau amanah.
“Kami mengorak langkah berani dengan memenuhi keperluan unik segmen pasaran ini yang belum diterokai oleh mana-mana pihak di Malaysia sebelum ini,” ujarnya.


Laluan terhalang tanah runtuh di Pulau Pangkor
Oleh SHAMSUL KAMAL AMARUDIN

4 November 2020, 9:10 pm
PULAU PANGKOR – Laluan dari Pasir Bogak ke Teluk Nipah di sini terputus apabila sebahagian laluan berbukit di Jalan Teluk Ketapang mengalami runtuhan.
Kejadian yang mengakibatkan jalan raya di bahagian tebing bukit menjadi retak itu berlaku awal pagi tadi dipercayai akibat hujan lebat berterusan sejak malam tadi.
Ketua Polis Daerah Manjung, Asisten Komisioner Nor Omar Sappi, berkata pihaknya menerima panggilan kecemasan menerusi talian 999 daripada seorang lelaki pada pukul 3.25 pagi memaklumkan berlaku kejadian tanah runtuh di Jalan Teluk Ketapang menghala ke Teluk Nipah.
“Tanah runtuh tersebut telah menyebabkan jalan raya utama yang menghubungkan Pasir Bogak ke Teluk Nipah telah mengalami kerosakan.
“Berikutan itu, pihak bomba, Majlis Perbandaran Manjung (MPM) dan Jabatan Kerja Raya (JKR) telah dihubungi dan kerja pembaikan akan dilakukan oleh pihak JKR,” katanya di sini hari ini.
Beliau berkata, tiada sebarang kemalangan jiwa dilaporkan akibat kejadian itu dan buat masa sekarang semua jenis kenderaan tidak dibenarkan melalui jalan tersebut demi keselamatan.

Sementara itu, Ketua Balai Bomba dan Penyelamat Pulau Pangkor, Shah Al Haffiz Mohd Redzuan berkata, pihaknya
membuat pemeriksaan dan pemantauan di lokasi itu bagi memastikan tiada sebarang kejadian tidak diingini berlaku. – K! ONLINE


Suhaimi Saad hidap sakit mata kronik
Oleh ROHANA MOHD. NAWI

4 November 2020, 10:14 pm
KOTA BHARU – Selepas lama menyepi, bekas penyanyi kumpulan nasyid InTeam, Suhaimi Saad, 40, bakal tampil dengan single terbaharu ciptaannya sendiri yang berunsurkan ketuhanan berjudul Zapin Selawat penghujung tahun ini.
Meskipun lagu itu tinggal proses akhir rakaman, kemunculan semula Suhaimi tidak sama seperti dahulu apabila dia kini menghidap sakit mata yang kronik sejak setahun lalu.
Bapa kepada empat orang cahaya mata itu kini memerlukan bantuan Nordiana Mat Naim, 36, atau Ina Naim dalam urusan harian ekoran masalah kesihatan yang menyebabkan matanya rabun.
Menurut Suhaimi, dia dan keluarga sudah menetap di Kelantan sejak tiga tahun lalu malah tidak pernah melupakan minatnya dalam bidang seni apabila masih mendalat undangan persembahan di negeri ini.
“Saya mengalami masalah mata ini sejak tinggal di ibu negara lagi. Selain isteri, saya juga menggunakan tongkat untuk berjalan.
“Saya masih masih mendapatkan rawatan susulan di hospital selain meneruskan rawatan secara tradisional untuk mengubati mata ini,” katanya ketika ditemui Kosmo! di rumah rakannya di Taman Paduka dekat Kubang Kerian di sini hari ini.

Suhaimi dan Ina Naim dikurniakan empat cahaya mata iaitu Ehmad Hadie Elfardie, 12, Sallman El-Khoyri, 10, Phyrosh Elfadwah, 8, dan Nurlayla Elghufrony,6.
Menurut Suhaimi, keempat-empat anaknya bersekolah di rumah (home schooling) dengan isterinya berperanan sebagai guru.
Katanya, Ina Naim juga bergelar peniaga barangan kosmetik dan pakaian secara dalam talian selain menerima tempahan menyediakan makanan bagi membantu menambah pendapatan keluarga.
“Kami sekeluarga bahagia tinggal di Kelantan. Kami mempunyai keluarga angkat yang banyak membantu dan sentiasa memberi sokongan meskipun kami jauh daripada keluarga di Pahang dan Johor,” katanya.
Sementara itu, Pengerusi Persatuan Kebajikan Penggiat Seni Kelantan, Mohamad Afandi Mohamad berkata, pihaknya akan membantu penyanyi itu untuk kembali aktif dalam bidang seni terutamanya di Kelantan.
Katanya, sekiranya ada undanhan nyanyian, persatuan akan menjadi jambatan penghubung untuk menjemput Suhaimi dalam persembahan di negeri ini. – K! ONLINE


Bekas suami Ziana Zain merayu ketepi hukuman penjara 8 bulan
Oleh NUZULSHAM SHAMSUDDIN

4 November 2020, 9:45 pm
KUALA LUMPUR – Bekas suami penyanyi Ziana Zain, Armin Zaharin Ahmad Zambri memfailkan rayuan di Mahkamah Tinggi Shah Alam untuk mengetepikan sabitan dan hukuman penjara lapan bulan yang dijatuhkan Mahkamah Majistret Shah Alam 28 September lalu.
Peguam Amir Farid Mohd Nawawi yang mewakili Armin Zaharin, 55, ketika dihubungi berkata, rayuan itu difailkan pada tarikh sama anak guamnya dijatuhkan hukuman.
Beliau berkata, sepatutnya hari ini ditetapkan pengurusan kes di hadapan Penolong Kanan Pendaftar Mahkamah Tinggi, Nur Azizah Jaafar, namun ditangguhkan berikutan Perintah Kawalan Pergerakan Bersyarat (PKPB) di Selangor, Wilayah Persekutuan dan Putrajaya yang dijadualkan sehingga 9 November ini.
Berikutan itu, beliau berkata, mahkamah menetapkan tarikh pengurusan kes yang baharu di hadapan penolong pendaftar sama pada 19 November ini.
Menurut Amir Farid, anak guamnya ketika membela diri tidak menafikan telah merotan anaknya namun bukan dengan niat untuk mencederakan tetapi niat untuk mengajar membaca Al-Quran.
“Selain itu, pihak pembelaan juga menekankan mengenai accidental consequence (tidak di sengajakan) di mana semasa hendak merotan, anak guam saya minta anaknya menadah tapak tangan tetapi sebaliknya apabila anaknya telah mengalih tangan menyebabkan bahagian lain tangannya yang terkena rotan,” katanya.

Dalam pada itu, peguam itu turut memberitahu, pihaknya sebelum ini turut memfailkan semakan di Mahkamah Tinggi berhubung syarat jaminan yang ditetapkan oleh Mahkamah Majistret, iaitu anak guamnya dilarang berjumpa dengan anak-anaknya sepanjang perbicaraan kes.
Bagaimanapun, mahkamah tinggi kemudian membenarkan permohonan pihaknya dan mengubah syarat yang ditetapkan oleh majistret itu.
Pada 28 September lalu, Majistret Sabreena Bakar @ Bahari menjatuhkan hukuman penjara lapan bulan terhadap Armin Zaharin selepas dia didapati bersalah sengaja menyebabkan kecederaan luka dan lebam di bahagian tangan anak lelakinya berumur 9 tahun (ketika kejadian) menggunakan sebatang rotan.
Kesalahan itu dilakukan di sebuah rumah di Denai Alam, Shah Alam, antara pukul 8 malam hingga 10.30 malam pada 24 Februari 2018.
Berikutan itu Armin Zaharin didakwa mengikut Seksyen 323 Kanun Keseksaan yang memperuntukkan hukuman penjara maksimum setahun atau denda maksimum RM2,000 atau kedua-duanya sekali jika sabit kesalahan.
Sabreena bagaimanapun membenarkan penangguhan pelaksanaan hukuman  sehingga selesai proses rayuan, namun menaikkan jumlah jaminan daripada RM5,000 kepada RM8,000.
Dalam perbicaraan itu seramai 10 saksi pendakwaan dipanggil memberi keterangan termasuk mangsa manakala pembelaan mengemukakan seorang saksi iaitu Armin Zaharin.
Armin Zaharin yang juga bekas pramugara ditangkap pada 2 Mac 2018, selepas Ziana, 52, atau nama sebenarnya Siti Roziana Zin membuat laporan polis pada 27 Februari 2018.
Ziana yang popular dengan lagu Puncak Kasih itu memfailkan tuntutan perceraian pada 3 April 2018, selepas Armin Zaharin enggan melafazkan cerai terhadapnya.
Ziana dan Armin Zaharin bercerai talak satu di Mahkamah Rendah Syariah Shah Alam pada 12 Julai 2018. – K! ONLINE


Dua anggota polis URB dirempuh kereta warga emas berhalusinasi
Oleh SHAARANI ISMAIL

4 November 2020, 9:51 pm
SERI ISKANDAR – Dua anggota polis Unit Rondaan Bermotosikal (URB) cedera ringan selepas dirempuh sebuah kereta dipandu seorang lelaki warga emas dalam kejadian di Ibu Pejabat Polis Daerah (IPD) Perak Tengah di sini hari ini.
Kedua-dua anggota URB berkenaan iaitu masing-masing seorang lelaki dan wanita berusia 32 dan 26 cedera pada bahagian badan akibat rempuhan itu.
Timbalan Ketua Polis Daerah Perak Tengah, Deputi Superitendan Nik Rosdi Nik Yahya berkata, kedua-dua mangsa yang masing-masing berpangkat Lans Korperal dan bertugas di Balai Polis Seri Iskandar itu dilanggar suspek ketika mahu keluar bertugas.
Beliau berkata, suspek yang berusia 64 tahun tersebut sebelum itu memandu sendiri keretanya diiringi anggota polis ke Balai Polis Seri Iskandar selepas terbabit kemalangan di kawasan Seri Iskandar pada 12.10 tengah hari.
“Ketika melalui pos pengawal warga emas itu berhenti, namun tiba-tiba dia mengundurkan keretanya dan melanggar Proton Preve milik polis yang berhenti di belakang keretanya.
“Suspek kemudian memecut masuk ke dalam kawasan IPD dan melanggar dua anggota ronda yang mahu keluar bertugas menyebabkan mereka tercampak ke bahu jalan,” katanya ketika dihubungi hari ini.

Nik Rosdi berkata, selepas merempuh mangsa, suspek terus memandu dan menyeret satu daripada motosikal mangsa sejauh hampir 100 meter sebelum dikejar beberapa anggota.
Katanya, suspek hanya berhenti selepas keretanya melanggar sebatang pokok sebelum akhirnya dia berjaya ditahan.
“Dua anggota yang cedera kemudian dibawa ke Hospital Changkat Melintang untuk rawatan lanjut.
“Suspek yang tidak cedera turut dibawa ke hospital sama untuk diambil sampel ujian darah,” katanya.
Beliau berkata, setakat ini motif kejadian belum dapat dipastikan dan lelaki warga emas itu juga didapati bercakap seorang diri dipercayai berhalusinasi.
Katanya, semakan mendapati suspek tiada rekod kesalahan lampau dan kes disiasat mengikut Seksyen 307 Kanun Keseksaan. – K! ONLINE


Belanjawan 2021 bakal tangani masalah pasaran gelap
Oleh KOSMO!

4 November 2020, 9:22 pm
KUALA LUMPUR – Advokasi Jenama Runcit dan Perdagangan (RTBA), sebuah organisasi antarabangsa bukan kerajaan, mengalu-alukan sokongan dan komitmen kerajaan Malaysia untuk membanteras ekonomi gelap atau pasaran gelap yang berleluasa sebelum ini.
Ini dapat dilihat daripada cadangan yang bakal dikemukakan dalam pembentangan Belanjawan 2021 Jumaat ini, yang mahu mengoptimumkan struktur cukai semasa bagi mengurangkan ketirisan.
Pengarah Urusan RTBA, Health Michael berkata, Malaysia kini menanggung beban daripada pelbagai insiden yang berkaitan dengan rokok seludup sehingga menyebabkan negara kerugian berbilion ringgit daripada segi hasil setiap tahun.

“Rokok seludup kini mewakili 65 peratus daripada jumlah keseluruhan pasaran di Malaysia dan terdapat petunjuk ia akan meningkat lagi.
“Kerajaan Malaysia melakukan perkara yang betul dengan mengisytiharkan komitmen untuk menangani segmen yang besar dan tidak henti-henti di dalam pasaran gelap ini.
“Bagaimanapun, di dalam pasaran yang mana majoriti penguasaan produk adalah tidak sah, ia memerlukan langkah yang menyeluruh dan dilaksanakan serentak bagi mencapai kejayaan yang bermakna,” katanya dalam kenyataan di sini semalam

RTBA mencadangkan penyelesaian teras bagi menangani rokok seludup secara berkesan iaitu dengan mengkaji semula dan mengubah struktur cukai sedia ada untuk merapatkan jurang harga antara produk sah dengan seludup.


Bekalan darah Sabah mampu bertahan dua minggu sahaja – Masidi
Oleh IVAN AMIRUL

4 November 2020, 9:17 pm
KOTA KINABALU – Simpanan bekalan darah Sabah ketika ini hanya mampu bertahan bagi tempoh dua minggu sahaja.
Menteri Kerajaan Tempatan dan Perumahan Sabah, Datuk Masidi Manjun berkata, Jabatan Kesihatan Negeri Sabah memaklumkan setakat ini hanya terdapat 1,350 unit beg bekalan darah yang terdapat dalam simpanan negeri.
“Penggunaan beg darah untuk sehari di seluruh negeri ialah sekitar 220 unit manakala bilang pendermaan darah harian waktu ini hanyalah sekitar 150 unit.
“Hal ini menunjukkan penggunaan jumlah beg yang dicatatkan setiap harian lebih banyak berbanding pendermaan darah.
“Jika situasi ini masih berterusan, simpanan darah Sabah yang sedia ada hanya mampu bertahan bagi tempoh dua minggu sahaja,” katanya pada sidang akhbar Perkembangan Semasa Covid-19 Sabah sebentar tadi.
Masidi yang juga Menteri Kewangan Sabah berkata demikian sewaktu menjawab pertanyaan media berkaitan situasi kritikal bekalan darah di Sabah.

Mengulas lanjut mengenai situasi itu, beliau menyatakan bekalan darah yang berterusan amat penting dan diperlukan bagi memastikan kesinambungan rawatan pesakit-pesakit membabitkan kemalangan, Thalassemia dan ibu bersalin.
“Kita merayu kepada masyarakat atau semua penderma darah agar boleh tampil menderma darah di hospital yang berhampiran,” katanya. – K! ONLINE


Bayi lelaki ditemukan bertali pusat, dihurung semut
Oleh DIYANATUL ATIQAH ZAKARYA

4 November 2020, 9:48 pm
Oleh DIYANATUL ATIQAH ZAKARYA
MELAKA – Seorang bayi lelaki masih bernyawa dan bertali pusat ditemukan di dalam kawasan semak di Jalan Sidang Hassan 1 dekat sini petang tadi.
Lebih menyayat hati, bayi tersebut turut dijumpai dalam keadaan dihurung semut dengan kesan darah, dipercayai baru dilahirkan.
Timbalan Ketua Jabatan Siasatan Jenayah negeri, Superintendan Yusharifuddin Mohd. Yusop berkata, bayi malang tersebut telah ditemui oleh seorang lelaki yang terdengar bunyi tangisan kira-kira pukul 3 petang.
“Pihak polis menerima maklumat berhubung kejadian tersebut kira-kira pukul 3.05 petang sebelum sepasukan pegawai dikejarkan ke lokasi kejadian.
“Hasil soal siasat, bayi itu telah ditemui oleh seorang lelaki yang terdengar bunyi tangisan ketika dia sedang berehat di rumah,” katanya ketika dihubungi di sini hari ini.

Jelasnya, lelaki itu yang curiga dengan tangisan tersebut telah keluar rumah dan mencari ke arah semak sebelum menemui bayi tersebut dalam keadaan bertali pusat dan dihurung semut.
“Bagaimanapun tiada sebarang pengenalan diri ditemui bersama bayi berkenaan dan telah dibawa ke Hospital Melaka untuk rawatan.
“Bayi itu kini berada dalam keadaan stabil dan diberi bantuan pernafasan kerana mengalami masalah jangkitan serta pernafasan laju,” katanya.
Tambahnya, menurut doktor, bayi lelaki itu baru dilahirkan dalam keadaan cukup bulan dengan berat 2.2 kilogram.
Yusharifuddin berkata, usaha mengesan ibu kepada bayi itu giat dijalankan dan kes disiasat mengikut Seksyen 317 Kanun Keseksaan. – K! ONLINE


Airbnb cadang sediakan insentif kepada hos STRA dalam Belanjawan 2021
Oleh KOSMO!

4 November 2020, 9:11 pm
KUALA LUMPUR – Airbnb menantikan pembentangan Belanjawan 2021 pada hari Jumaat ini dengan harapan agar semua pemain industri dapat memanfaatkan rancangan pemulihan ekonomi termasuk komuniti hos di Malaysia, yang kebanyakannya terdiri daripada individu biasa dan pengusaha hospitaliti mikro.
Menurut Ketua Dasar Awam (Asia Tenggara) Airbnb, Mich Goh, berdasarkan peranan penting hos penginapan jangka pendek dalam memacu industri pelancongan Malaysia, pihaknya mencadangkan kerajaan memberi beberapa insentif utama yang dikhaskan kepada hos Penginapan Sewa Jangka Pendek (STRA) untuk individu dan perusahaan kecil dan sederhana (PKS).
Jelas beliau, antara insentifnya ialah penangguhan pembayaran ansuran cukai kepada perniagaan yang terjejas dalam sektor pelancongan dan kemudahan Dana Pelancongan Penjana bernilai RM1 bilion untuk membiayai inisiatif transformasi dalam sektor ini.

“Kerajaan juga diharapkan dapat membuat membuat pembayaran sekali sebanyak RM600 dan pelepasan cukai pendapatan peribadi sebanyak RM1,000 untuk perbelanjaan yang berkaitan dengan pelancongan domestik sehingga Disember 2021.
“Baucar digital yang bernilai sehingga RM100 kepada semua rakyat Malaysia bagi tujuan pelancongan domestik termasuk untuk tempahan Airbnb,” katanya dalam kenyataan yang dikeluarkan di sini semalam.
Goh menjelaskan, Airbnb juga berharap agar kerajaan mempertimbangkan cadangan untuk melanjutkan penangguhan moratorium secara sasar atau bantuan untuk pembayaran balik gadai janji ke atas harta tanah yang digunakan untuk aktiviti STRA.

“Ini boleh dilaksanakan sehingga sektor pelancongan kembali pulih atau sekurang-kurangnya sehingga Mac 2021,” ujarnya.
Menurut Goh, berdasarkan tinjauan terhadap tuan rumah Airbnb di Malaysia, sebanyak 51 peratus daripada mereka menjadikan hos sebagai pekerjaan utama.
“Oleh kerana sempadan Malaysia akan ditutup sehingga akhir tahun ini dan mungkin akan berlanjutan lebih lama daripada tempoh tersebut, bantuan yang disasarkan ini akan dapat menyokong individu yang kehilangan pendapatan atau mengalami pemotongan gaji.
Menurut kajian, Airbnb, kumpulan tuan rumah yang terjejas mewakili sebanyak 69 peratus.
“Mereka juga telah kehilangan 61 peratus hingga 100 peratus daripada pendapatan mereka berbanding tahun lalu.
“Walaupun kami menghargai usaha kerajaan dalam memberikan penangguhan moratorium secara dasar mulai 1 Oktober lalu, hanya 24 peratus daripada hos yang mengambil bahagian dalam tinjauan Airbnb baru-baru ini mendapat manfaat daripada program tersebut,” terang Goh lagi.


F&NHB rekod prestasi kukuh tahun 2020
Oleh MUHAMMAD IKHWAN IDERIS

4 November 2020, 9:31 pm
KUALA LUMPUR – Fraser&Neave Holdings Bhd. (F&NHB) terus mencatat prestasi kukuh bagi tahun kewangan (TK) berakhir 30 September 2020 di tengah-tengah cabaran pandemik Covid-19.
Kumpulan merekodkan hasil sebanyak RM3.99 bilion bagi TK 2020, kemerosotan 2.2 peratus berbanding RM4.08 bilion berbanding tahun sebelumnya.
Untung selepas cukai pula menunjukkan penurunan marginal kepada RM410.1 juta berbanding RM410.2 juta pada tahun 2019.
Ketua Pegawai Eksekutif F&NHB, Lim Yew Hoe berkata, prestasi mantap itu dicapai hasil daripada keputusan lebih kukuh pada suku pertama dan pemulihan pada suku keempat, selain pengukuhan eksport.

“Ia turut disokong oleh usaha berterusan membekalkan produk inovatif dengan pelaksanaan operasi berkesan yang memenuhi jangkaan pelanggan sepanjang tahun meskipun dalam suasana mencabar.
“Walaupun kami mengutamakan bekalan produk teras kepada pasaran, kami terus menawarkan produk baharu yang lebih sihat dan bernilai,” katanya dalam kenyataan yang dikeluarkan di sini semalam.

Menurut Yew Hoe, eksport dari Malaysia mencatatkan pertumbuhan hampir 10 peratus, dipacu jualan kukuh ke Timur Tengah, Afrika dan pasaran ASEAN.
Pasaran Indochina yang diuruskan F&B Thailand turut mencatatkan prestasi mantap, dengan Kemboja dan Laos menyumbang hasil lebih RM200 juta.
“Jumlah eksport dari Malaysia dan Thailand menyumbangkan hasil RM796 juta kepada Kumpulan tahun ini, pencapaian memberangsangkan di tengah-tengah pandemik,” katanya.


Peniaga pasar malam DUN Bayan Lepas terima bantuan khas
Oleh KOSMO!

4 November 2020, 7:25 pm
Oleh NOOR HASLIZA NUSI
BALIK PULAU – Kira-kira seramai 100 peniaga pasar malam yang berdaftar sebagai pengundi di Dewan Undangan Negeri (DUN) Bayan Lepas bakal menerima bantuan khas Covid-19.
Ahli Dewan Undangan Negeri (ADUN) Bayan Lepas, Azrul Mahathir Aziz berkata, pihaknya memperuntukan RM25,000 untuk bantuan berupa bakul makanan kepada peniaga-peniaga pasar malam yang terjejas akibat pandemik itu.
Menurutnya, bantuan khas tersebut dilaksanakan dengan kerjasama Persatuan Peniaga- Peniaga Melayu Pasar Malam Pulau Pinang.
“Peniaga terbabit perlulah mengisi butiran data yang diminta untuk tindakan pemberian bantuan khas berkenaan.
“Saya akan fikir langkah lain bagi membantu peniaga terbabit selain cuba dapatkan nasihat serta bantuan daripada pihak lain termasuklah agensi kerajaan,” katanya di sini sebentar tadi.

Dalam perkembangan sama katanya, operasi pasar malam Sungai Batu di sini diarah tutup sementara susulan perkembangan laporan kes positif Covid-19 di negeri ini terutama di Mukim 12, DUN Bayan Lepas.
“Pasar malam yang dijadualkan pada setiap hari Khamis itu ditangguhkan bermula esok (5 November) sehingga diberitahu kelak selain bergantung kepada keadaan semasa wabak itu.
“Arahan tersebut dikeluarkan setelah berbincang dengan penganjur pasar malam Sungai Batu hari ini,” katanya ketika dihubungi Kosmo! di sini tadi.
Sebentar tadi, Menteri Kanan (Pertahanan), Datuk Seri Ismail Sabri Yaakob pada sidang akhbarnya di Kuala Lumpur tadi mengumumkan perlaksanaan Perintah Kawalan Pergerakan Bersyarat (PKPB) di Mukim 12 Daerah Barat Daya Pulau Pinang berkuat kuasa pada 6 November sehingga 19 November depan.
Sehingga 3 November 2020, sebanyak 35 kes positif Covid-19 termasuk 11 kes baharu telah direkodkan di mukim berkenaan. – K! ONLINE


1,032 kes baharu, lapan kematian direkodkan
Oleh SITI A'ISYAH SUKAIMI

4 November 2020, 6:32 pm
PUTRAJAYA – Jumlah kes harian masih merekodkan empat digit dengan 1,032 kes dilaporkan menjadikan jumlah kes positif sebanyak 35,425 kes.
Ketua Pengarah Kesihatan, Tan Sri Dr. Noor Hisham berkata, daripada jumlah kes hari ini, tiga daripadanya kes import melibatkan warga asing yang tiba dari India, Singapura dan Filipina.
“Terdapat pertambahan lapan kes kematian hari ini dilaporkan di Sabah dan Perak menjadikan jumlah kes kematian sehingga kini sebanyak 271 kes.
“Selain itu, sebanyak 82 kes positif sedang dirawat di Unit Rawatan Rapi dengan 27 kes memerlukan bantuan pernafasan,” katanya pada sidang akhbar di sini hari ini.
Beliau berkata, enam kluster baharu turut dikenal pasti hari ini iaitu Kluster Penjara Sandakan, Kluster Dialisis, Kluster Sepanggar, Kluster AERO, Kluster Lengkuk dan Kluster Gading.
Tambah beliau, kes pulih Covid-19 mencatatkan sebanyak 820 kes hari ini menjadikan jumlah kes pulih sepenuhnya 24,815 kes. – K! ONLINE


Tiada kejadian banjir di LPT1
Oleh KOSMO!

4 November 2020, 8:03 pm
Oleh ABDUL RASHID ABDUL RAHMAN
TEMERLOH – Syarikat Konsesi Lebuh Raya Pantai Timur (LPT) 1 dan Lebuhraya Kuala Lumpur-Karak (KLK), Anih Berhad menafikan penularan berita yang mendakwa kejadian banjir di Kilometer 113.3
arah timur LPT 1.
Menurut kenyataan itu, gambar kejadian banjir yang ditularkan berkenaan adalah insiden lama.
“Sehubungan itu, syarikat memohon supaya orang ramai tidak menyebarkan gambar tersebut kerana ia boleh menimbulkan kekeliruan dan suasana panik.
“Pengguna dinasihatkan melayari laman sosial rasmi syarikat iaitu Twitter di @LPTTrafik dan Facebook Lebuhraya Pantai Timur untuk keadaan trafik terkini dan boleh menghubungi talian LPT-Line di 1700 818 700 atau 09-547 9111 untuk sebarang pertanyaan,” kata kenyataan itu.
Hari ini tular dalam media sosial Facebook dan WhatsApp mengenai dakwaan berlaku kejadian banjir di Kilometer 113.3 arah timur LPT 1.

Penularan berita palsu itu telah menimbulkan keresahan dalam kalangan pengguna lebuh raya berkenaan sehingga ada yang membuat panggilan ke pusat kawalan trafik. – K! ONLINE


Ebit Lew lawat keluarga Allahyarham Siti Nur Surya
Oleh LUQMAN RIDHWAN MOHAMED NOR

4 November 2020, 8:23 pm
PETALING JAYA – Penceramah popular, Ustaz Ebit Lew hari ini mengunjungi keluarga Allahyarham Siti Nur Surya Ismail, 19, di Kampung Lubok Batu, Telemong, Kuala Berang, Terengganu.
Katanya, ketibaannya di rumah Allahyarham disambut bapanya yang terus datang memeluknya dan menangis.
“Sayu pilu sangat rasa hati perginya adik Siti Nur Surya. Sampai sahaja rumah mereka, ayahnya terus datang peluk saya menangis.
“Terharu ustaz hadir ke sini. Saya pun tak tahan rasa sedih. Ya Allah. Saya tak dapat lupa ustaz. Air mata asyik mengalir sahaja cerita tentang arwah. Arwah anak baik,” katanya di laman Facebook di sini hari ini.
Ebit berkata, Ismail memaklumkan kepadanya bahawa Allahyarham menjaga ibunya yang terlantar akibat sakit kanser sejak menamatkan Sijil Pelajaran Malaysia (SPM).
“Boleh urus seorang diri dibantu adik perempuannya tingkatan tiga. Sanggup korban belajar sebab nak jaga mak dekat rumah. Mandikan dan uruskan maknya sentiasa.

“Maknya kenal saya. Katanya selalu tengok saya walau dalam keadaan tak sihat. Beratnya ujian mereka,” katanya.
Menurutnya, dia sempat berkongsi kisah Nabi Yakob yang kehilangan Nabi Yusuf serta kisah Nabi Muhammad kepada keluarga Ismail dan ahli keluarganya.
“Dapat berdoa bersama semua ahli keluarga. Saya beri sedikit sumbangan. Semoga Allah beri kekuatan buat seluruh ahli keluarga,” katanya. – K! ONLINE


56 institusi pendidikan KPM di Barat Daya, Pulau Pinang ditutup dua minggu
Oleh MOHD. HUSNI MOHD. NOOR

4 November 2020, 9:07 pm
PUTRAJAYA – Sebanyak 56 institusi pendidikan Kementerian Pendidikan Malaysia (KPM) di seluruh daerah Barat Daya, Pulau Pinang akan ditutup mulai 6 November sehingga 20 November ini.

KPM dalam kenyataan akhbar berkata, penutupan institusi itu susulan peningkatan kes positif Covid-19 di daerah Barat Daya dan disahkan sebagai zon merah oleh Kementerian Kesihatan Malaysia (KKM).

Menurutnya, bilangan institusi yang ditutup merangkumi sekolah rendah dan menengah di bawah KPM, Kolej Vokasional serta sekolah swasta yang berdaftar dengan KPM.

“Ia juga dibuat selaras perutusan Perdana Menteri pada 6 Oktober lalu berhubung keputusan kerajaan untuk menutup sekolah di kawasan-kawasan yang disahkan zon merah oleh KKM.

“Senarai institusi lain yang ditutup akan dikemaskini dari semasa ke semasa dan akan dimuat naik di portal KPM di www.moe.gov.my dan di platform media sosial rasmi KPM,” katanya.

Katanya, sekolah dan institusi yang mempunyai asrama juga ditutup dan ibu bapa atau penjaga perlu mengambil murid atau pelajar yang tinggal di asrama tersebut untuk pulang.

Menurutnya, murid atau pelajar yang menunggu untuk diambil ibu bapa atau murid yang ingin terus kekal berada di asrama sekolah atau institusi sepanjang tempoh penutupan akan berada di bawah penjagaan warden asrama.

“Keperluan makan dan minum murid sepanjang tempoh tersebut akan disediakan oleh pihak sekolah dan institusi.

“Bagi murid-murid yang perlu menduduki peperiksaan antarabangsa seperti yang telah dijadualkan sepanjang tempoh penutupan institusi pendidikan, mereka hendaklah mendapatkan surat dari sekolah masing-masing untuk menghadiri peperiksaan,” katanya.

Katanya, sepanjang tempoh penutupan tersebut, pentadbir sekolah serta semua institusi pendidikan diarah untuk memastikan guru-guru, tenaga pengajar serta murid dan pelajar melaksanakan pengajaran dan pembelajaran di rumah.

Jelasnya, manual pengajaran dan pembelajaran di rumah boleh dimuat turun di portal rasmi KPM www.moe.gov.my.

Dalam pada itu, KPM sentiasa memantau situasi di seluruh negara serta sentiasa bekerjasama dengan Majlis Keselamatan Negara dan KKM.

Malah, katanya, sebarang pemakluman berhubung penutupan sekolah dan institusi akan dibuat dari semasa ke semasa. – K! ONLINE


Tiga rumah Kampung Pelandan terjejas banjir
Oleh NOOR HAYATI MAMAT

4 November 2020, 8:30 pm
HULU TERENGGANU – Hujan lebat berterusan di daerah ini sejak awal pagi menyebabkan Kampung Pelandan, Telemong di sini mula dinaiki air hari ini.
Banjir setinggi kira-kira 0.5 meter berpunca dari limpahan Sungai Kepar di sini setakat ini menjejaskan sekurang-kurangnya tiga buah rumah di perkampungan tersebut.
Seorang penduduk, Hasan Jusoh, 66, berkata, rumahnya mula dinaiki air mulai pukul 12 tengah hari.
“Rumah saya memang akan dinaiki air banjir jika hujan lebat berlarutan sehingga lebih tiga jam berikutan limpahan air sungai berhampiran.
“Biasanya ia akan surut semula tidak lama selepas hujan berhenti. Apa pun saya dan dua ahli keluarga yang lain sentiasa berjaga-jaga kerana situasi banjir sukar dijangka,” katanya ketika ditemui Kosmo! di sini hari ini.
Seorang lagi penduduk, Dariah Abdullah, 43, berkata, dia sekeluarga telah menyiapkan diri untuk menghadapi sebarang kemungkinan kerana musim tengkujuh sudah bermula.

“Hari ini kami anggap masih selamat walaupun rumah dinaiki 0.5 meter air banjir.
“Persiapan awal mula dilakulan kerana kami sudah biasa dilanda banjir setiap tahun. Kalau berlarutan, sudah pasti akan berpindah ke pusat pemindahan sementara,” katanya.
Sebelum ini, 10 rumah di Kampung Binjai, Chendering, Kuala Terengganu menjadi perkampungan pertama dilanda banjir di negeri ini dalam kejadian pada pukul 7 malam semalam. – K! ONLINE


Tak serik diserbu, bekalan elektrik premis judi ekor dipotong
Oleh NOR AINNA HAMZAH

4 November 2020, 8:00 pm
REMBAU – Dua premis yang dipercayai terbabit dalam aktiviti judi ekor haram di daerah ini yang masih tidak serik-serik diserbu polis akhirnya dipotong bekalan elektriknya dalam Operasi Pemotongan Bekalan Elektrik, dekat sini, hari ini.
Ketua Polis Daerah Rembau, Deputi Superintenden, Anuar Bakri Abdul Salam berkata, lebih lima kali serbuan dan tangkapan dilakukan di premis perniagaan berkenaan kerana bersengkokol serta membenarkan aktiviti judi ekor haram dijalankan.
Menurutnya, operasi pemotongan bekalan elektrik berkenaan merupakan kali pertama dilakukan di daerah Rembau bertujuan untuk mengawal atau menghalang aktiviti judi ekor haram daripada terus beroperasi.
“Operasi ini telah dijalankan dengan kerjasama pihak Tenaga Nasional Berhad (TNB) di mana tindakan ini adalah mengikut Seksyen 21a  Akta Rumah Judi Terbuka (ARJT) 1953.
“Operasi telah dilakukan di dua buah premis iaitu di Taman Dato’ Lela Maharaja, Chembong dan Pekan Rembau,” katanya dalam satu kenyataan, di sini, tadi.
Anuar berkata, tindakan pemotongan berkenaan secara tidak langsung merupakan antara usaha dilakukan pihaknya bagi membendung penganjur untuk meneruskan kegiatan aktiviti perjudian.

“Malah kita juga mengucapkan terima kasih kepada orang awam yang sentiasa membantu pihak polis dalam menyalurkan maklumat.
“Kita amat mengalu-alukan kepada orang awam yang ingin menyalurkan sebarang maklumat boleh menghubungi Pusat Kawalan Ibu Pejabat Polis Daerah (IPD) Rembau ditalian 06-6851999. – K! ONLINE


Covid-19: Dua sekolah di Kedah ditutup
Oleh MOHD. RAFIE AZIMI

4 November 2020, 6:55 pm
ALOR SETAR – Dua buah sekolah di negeri ini ditutup selama seminggu bermula hari ini berikutan terdapat kes positif Covid-19 melibatkan pelajarnya.
Pengerusi Jawatankuasa Kesihatan dan Kerajaan Tempatan negeri, Datuk Dr. Mohd. Hayati Othman berkata, dua sekolah tersebut adalah Sekolah Menengah Kebangsaan Tunku Abdul Rahman di Mergong dekat sini dan Sekolah Kebangsaan Bandar Baru Sintok di Kubang Pasu.
“Kesemua kontak rapat melibatkan pelajar yang positif itu telah menjalani ujian saringan Covid-19 yang dilaksanakan semalam dan hari ini.
“Kedua-dua sekolah tersebut ditutup selama tujuh hari bermula hari ini hingga 9 November depan,” katanya ketika ditemui pemberita selepas Mesyuarat Exco di Wisma Darul Aman di sini hari ini.
Mengulas lanjut katanya, beliau dimaklumkan penularan kes Covid-19 di kedua-dua sekolah berkenaan ada kaitan dengan Kluster Bayan di Pulau Pinang.
“Kes di salah sebuah sekolah terbabit bermula apabila seorang pekerja sebuah kilang di Pulau Pinang yang ditutup akibat Covid-19 pulang ke rumahnya di Kedah.

“Virus itu kemudiannya menjangkiti anak pekerja kilang tersebut yang juga merupakan pelajar sekolah,” ujarnya.
Katanya, beliau difahamkan saringan hanya dijalankan terhadap mereka yang menjadi kontak rapat dan bukannya keseluruhan warga sekolah.
Dalam pada itu, Mohd. Hayati turut menzahirkan kebimbangan terhadap kes denggi yang dilihat masih serius di negeri ini meskipun tidak melibatkan kematian.
“Sehingga minggu ke-44 pada tahun ini, terdapat 28 lokaliti yang wujud dengan keseluruhan 737 kes.
“Kita mengesan 4,422 tempat pembiakan nyamuk dan telah mengeluarkan 3,424 kompaun dengan 148 daripadanya dibawa ke mahkamah,” katanya. – K! ONLINE


Ahli Parlimen BN akan beri sokongan kepada Bajet 2021
4 November 2020, 8:27 pm
PETALING JAYA – 43 Ahli Parlimen Barisan Nasional (BN) akan memberikan sokongan tanpa berbelah-bahagi kepada Bajet 2021 yaang akan dibentangkan pada Jumaat ini.
Pengerusi BN, Datuk Seri Ahmad Zahid Hamidi berkata, keputusan itu yang dicapai sebulat suara pada mesyuarat semalam turut membabitkan sokongan kepada semua Rang Undang-Undang yang akan dibentangkan oleh pihak kerajaan.
“Ahli-Ahli Parlimen BN juga bersetuju supaya Tan Sri Muhyiddin Yassin mempertimbangkan melanjutkan tempoh moratorium untuk tempoh enam bulan atau sebahagian daripadanya untuk mereka yang berkelayakan di bawah kumpulan B40 dan M40,” katanya dalam satu kenyataan hari ini.
Pada masa sama, katanya, mereka juga berharap kerajaan meluluskan pengeluaran sejumlah wang daripada Akaun 1 Kumpulan Wang Simpanan Pekerja bagi mereka yang layak dan memenuhi syarat tertentu. – K! ONLINE


Kerajaan kaji pengeluaran Akaun 1 KWSP
Oleh MOHD RIDZAUDDIN ROSLAN

4 November 2020, 6:34 pm
PETALING JAYA- Kerajaan sedang mengkaji saranan bagi membenarkan pencarum tertentu mengeluarkan dana daripada Akaun 1 Kumpulan Wang Simpanan Pekerja (KWSP).
Perdana Menteri, Tan Sri Muhyiddin Yassin berkata, pihaknya telah berbincang dengan Kementerian Kewangan berhubung perkara itu dan secara dasarnya telah mempersetujuinya.
“Saya telah berbincang dengan Kementerian Kewangan dan kita pada dasarnya bersetuju dan bersedia untuk mengkaji cadangan untuk pencarum yang benar-benar memerlukan bagi mengeluarkan peruntukan daripada Akaun 1,” katanya menerusi satu temu bual menjelang pembentangan Belanjawan 2021 di Putrajaya hari ini.
Belanjawan yang akan dibentangkan pada Jumaat ini merupakan yang pertama di bawah pentadbiran kerajaan Perikatan Nasional.
Sebelum ini, kerajaan telah melaksanakan beberapa kelonggaran berhubung pengeluaran KWSP termasuklah membenarkan caruman pekerja dikurangkan kepada 7 peratus daripada 11 peratus.
Selain itu, kerajaan turut melaksanakan program pengeluaran menerusi i-Lestari di mana pencarum boleh mengeluarkan simpanan maksimum RM500 sebulan untuk tempoh 12 bulan daripada Akaun 2 masing-masing. – K! ONLINE


PDRM, SKMM buka 273 kertas siasatan berita palsu Covid-19
Oleh NUR HUDA MUSA

4 November 2020, 6:24 pm
PETALING JAYA – Polis Diraja Malaysia (PDRM) serta Suruhanjaya Komunikasi dan Multimedia Malaysia (SKMM) telah membuka 273 kertas siasatan terhadap kes berita palsu berkait Covid-19 setakat hari ini.
Menteri Kanan (Pertahanan), Datuk Seri Ismail Sabri Yaakob berkata, 136 kes terbabit masih dalam siasatan, manakala 35 kes sudah didakwa di mahkamah, didapati bersalah (21), dalam proses perbicaraan (13), dan diberi notis amaran (12).
“Sebanyak 404 penafian dan penjelasan mengenai berita palsu sudah dilakukan Pasukan Respons Pantas (PRP), Kementerian Komunikasi dan Multimedia (KKMM).
“Tindakan penguatkuasaan juga aktif diambil berdasarkan laporan yang diterima,” katanya melalui sidang akhbar Facebook Live di sini hari ini.
Tambahnya, orang ramai diingatkan supaya berhati-hati sebelum menyebarkan sebarang kandungan diragui kesahihannya dan perlu sentiasa menyemak terlebih dahulu sesuatu berita daripada sumber rasmi atau boleh dipercayai.
“Perkara yang belum tentu sahih, jika kita turut sebarkan dan sekiranya ia didapati tidak benar, anda juga boleh dikenakan tindakan.

“Jika ada sebarang berita diragui kesahihannya, anda boleh menyalurkan maklumat kepada PRP melalui talian 03-8911 5103 atau melayari: WWW.SEBENARNYA.MY untuk menyemak kesahihan,” ujarnya. – K! ONLINE


Sembilan lelaki geng pecah rumah ditahan
Oleh OTHMAN YAHAYA

4 November 2020, 6:26 pm
SUNGAI PETANI – Polis menahan sembilan lelaki dipercayai ahli daripada empat kumpulan penjenayah yang aktif menjalankan kegiatan pecah rumah di daerah ini sejak enam bulan lalu.
Kesemua suspek berusia antara 25 hingga 37 tahun itu ditahan dalam beberapa serbuan berasingan antara 27 Oktober lalu hingga Isnin lalu dalam Ops Pintu.
Empat daripada mereka disyaki ahli Geng Anchui, masing-masing dua ahli Geng Kavi Baba dan Geng Alif manakala seorang lagi ahli Geng Kevin.
Ketua Polis Daerah Kuala Muda, Asisten Komisioner Adzli Abu Shah berkata, penahanan kesemua suspek itu berjaya menyelesaikan sekurang-kurangnya 12 kes pecah rumah di sekitar daerah Kuala Muda.
“Dalam tangkapan itu, kita menemui pelbagai barang dipercayai hasil daripada kegiatan jenayah mereka antaranya televisyen, set karaoke, komputer riba, mesin pemotong rumput dan tong gas,” katanya pada sidang akhbar di Ibu Pejabat Polis Daerah Kuala Muda di sini hari ini.
Kata beliau, pihaknya turut merampas dua buah kereta jenis Proton Satria dan Honda Accord yang digunakan dalam kegiatan pecah rumah.

Tambahnya, kesemua suspek kini direman dengan siasatan dilakukan mengikut Seksyen 457 Kanun Keseksaan dan baki ahli kumpulan terlibat sedang dikesan. – K! ONLINE


PKPD PPR Taman Harmoni tamat esok
Oleh NUR HUDA MUSA

4 November 2020, 6:10 pm
PETALING JAYA – Perintah Kawalan Pergerakan Diperketatkan (PKPD) yang dilaksanakan di Projek Perumahan Rakyat (PPR) Taman Harmoni, Sandakan akan ditamatkan esok.
Menteri Kanan (Pertahanan), Datuk Seri Ismail Sabri Yaakob berkata, keputusan itu dibuat selepas ujian saringan yang dilaksanakan Kementerian Kesihatan (KKM) mengesahkan tiada kes positif Covid-19 baharu direkodkan di kawasan tersebut.
“Berdasarkan keputusan itu, sidang khas bersetuju untuk menamatkan PKPD di PPR Taman Harmoni pada 5 November 2020 sebagaimana yang telah dijadualkan.
“Bagaimanapun, PPR Taman Harmoni ini masih tertakluk di bawah prosedur operasi standard (SOP) Perintah Kawalan Pergerakan Bersyarat (PKPB) bagi seluruh negeri Sabah,” katanya menerusi sidang akhbar Facebook Live di sini tadi.
Kerajaan sebelum ini telah melaksanakan PKPD di PPR Taman Harmoni, Sandakan bermula 23 Oktober 2020 sehingga 5 November 2020. – K! ONLINE


LRA Langat 2 tergendala akibat sistem paip
Oleh NOR AZIHAN MD. GHAZALI

4 November 2020, 5:32 pm
SHAH ALAM – Loji Rawatan Air (LRA) Langat 2 yang sepatutnya boleh membekalkan air terawat kepada pengguna di sekitar Lembah Klang masih gagal diagihkan berikutan masalah sistem peparitan.
Pengerusi Jawatankuasa Tetap Infrastruktur & Kemudahan Awam, Pemodenan Pertanian dan Industri Asas Tani, Ir. Izham Hashim berkata, sistem paip itu mengalami masalah di tempat-tempat tertentu kerana perlu melalui jajaran kawasan penduduk yang padat.
“Bagi fasa pertama didapati LRA Langat 2 berjalan dengan lancar namun bagi fasa seterusnya mengalami masalah susulan sistem paip tidak siap sekaligus menyebabkan bekalan air tidak dapat disalurkan ke tempat sepatutnya.
“Bagaimanapun, pemasangan paip air daripada LRA perlu disegerakan dan keseluruhan rawatan tiada masalah tetapi hanya berlaku kesukaran pengagihan air berikutan sistem paip,” katanya ketika menjawab soalan tambahan Ahli Dewan Undangan Negeri (ADUN) Sungai Pelek, Ronnie Liu Tian Khiew di sidang Dewan Undangan Negeri (DUN) di sini hari ini.
LRA Langat 2 mula dibina pada 2014 bagi memenuhi permintaan tinggi di Lembah Klang akibat pertumbuhan yang pesat serta mengelakkan krisis air menjelang 2020.
Projek bernilai RM8 bilion ini mampu membekalkan 1,130 MLD apabila siap sepenuhnya dapat menampung permintaan pengguna sekitar Lembah Klang sekiranya berlaku sebarang kejadian tidak diingini.

Sementara itu, ketika menjawab soalan tambahan daripada ADUN Taman Medan, Syamsul Firdaus Mohamed Supri berhubung sumber air dan kerjasama di antara negeri jika berlaku krisis, Izham yang merupakan ADUN Pandan Indah menegaskan Selangor akan mengambil sumber bekalan air mentah di beberapa negeri lain.
Katanya, sumber utama bekalan air di negeri ini diperoleh dari Sungai Selangor, Sungai Langat, Sungai Semenyih dan Sungai Gombak.
“Namun, terdapat juga aliran sungai bersempadan antara negeri yang digunakan bagi tujuan bekalan air Selangor iaitu di Sungai Semantan (Pahang), Sungai Bernam (Perak) dan Sungai Labu (Negeri Sembilan).
“Malah, aliran sungai yang mengalir merentasi sempadan negeri pula ialah Sungai Pajam dan Sungai Buah yang juga merupakan anak Sungai Semenyih,” jelasnya. – K! ONLINE


Wanita pakai gelang merah jambu ke pasar pagi
Oleh KOSMO!

4 November 2020, 5:58 pm
Oleh NOOR HASLIZA NUSI
GEORGE TOWN – Suasana di pekarangan pasar Sri Aman, Relau di sini pagi tadi kecoh dengan kehadiran seorang wanita Melayu yang memakai gelang merah jambu Covid-19 memasuki ke kawasan itu pagi tadi.
Kelibat wanita bertudung dan memakai baju lengan panjang berwarna hitam itu dipercayai disedari anggota pasukan Pejabat Kesihatan Daerah Timur Laut yang bertugas menjalankan pemeriksaan pematuhan prosidur operasi standard (SOP) Covid-19 di pasar berkenaan.
Tindakan pantas anggota terbabit dikatakan berjaya menghalang wanita yang datang seorang diri itu daripada memasuki ke kawasan perniagaan tersebut.
Difahamkan, wanita tersebut juga kini dalam tempoh kuarantin oleh Kementerian Kesihatan Malaysia (KKM) selama dua minggu membabitkan kes Kluster Bayan.
Sementara itu, Ketua Polis Daerah Timur Laut, Asisten Komisioner Soffian Santong ketika dihubungi Kosmo! sebentar tadi mengesahkan laporan berhubung kehadiran wanita terbabit di Pasar Sri Aman di Relau.

“Ya, kita ada menerima laporan berkenaan oleh pegawai KKM yang dibuat di Balai Polis Sungai Nibong kira-kira pukul 11.36 pagi tadi.
“Mereka akan mengambil tindakan berhubung perkara tersebut,” katanya ringkas di sini tadi. – K! ONLINE


Filem seram indie, Roh wakil Malaysia ke Oscar tahun depan
Oleh MOHD. HAIKAL ISA

4 November 2020, 5:41 pm
PETALING JAYA – Filem seram terbitan Kuman Pictures Sdn. Bhd. berjudul Roh dipilih Perbadanan Kemajuan Filem Nasional Malaysia (Finas) untuk mewakili Malaysia bagi penilaian Academy Awards ke-93 dalam kategori Anugerah Filem Cereka Antarabangsa yang dijadual berlangsung April depan.
Finas dalam satu kenyataan berkata, keputusan dibuat Jawatankuasa Pemilihan Filem Finas yang merangkumi penggiat industri filem tempatan profesional dan berpengalaman.
“Pemilihan melalui proses penilaian terperinci berdasarkan kriteria perfileman seperti pengarahan, penceritaan, sinematografi, lakon layar, lakonan, adunan muzik, skor muzik, penataan seni dan suntingan filem serta pematuhan peraturan pertandingan ditetapkan penganjur,” ujar kenyataan tersebut.
Sejak 2004, Finas mencalonkan sebuah filem tempatan untuk bertanding pada Academy Awards bagi kategori sama kerana setiap negara diminta menghantar pencalonan.
“Filem Roh meneruskan kesinambungan ini bagi edisi ke-93.
“Finas sudah membuka penyertaan dan menghebahkan kepada penggiat industri perfileman tempatan bagi menghantar penyertaan untuk dipertimbangkan bagi mewakili Malaysia.

“Selain itu, Finas menerima penyertaan yang amat memberangsangkan daripada penggiat industri filem tempatan,” ujar kenyataan tersebut lagi.
Roh turut menyertai acara lain seperti Festival Filem Antarabangsa Singapura; Festival Filem Jogja-NETPAC Asia; Festival Filem Udine Far East dan Festival Filem New York Asia.
Filem Roh diilhamkan daripada filem klasik Jepun berjudul Onibaba dan berlatarbelakangkan kisah zaman dahulu di pinggir sebuah hutan.
Sebelum ini, filem Roh lakonan Namron, Farah Ahmad, Mhia Farhana, Harith Haziq dan June Lojong menyertai pelbagai festival filem antarabangsa termasuk yang terbaru, TOHorror Fantastic Film Festival di Itali. – K! ONLINE


Anggota bomba curi kereta dicekup
Oleh EDDY AQMAL MOHAMED HAMIDI

4 November 2020, 5:38 pm
AMPANG – Seorang anggota bomba ditahan bagi membantu siasatan berhubung kejadian curi kenderaan di Jalan Pandan Indah di sini pada Sabtu lalu.
Ketua Polis Daerah Ampang Jaya, Asisten Komisioner Mohamad Farouk Esha berkata, pihaknya telah menerima satu laporan daripada seorang remaja lelaki berusia 17 tahun yang bekerja sebagai seorang mekanik pada 30 Oktober lalu.
“Pengadu mendakwa telah dimaklumkan oleh rakannya bahawa kereta jenis Proton Wira miliknya yang diletakkan di Jalan Pandan Indah telah tiada dan disyaki dicuri.
“Pada keesokan harinya, kira-kira pukul 3.20 pagi, pihak polis telah berjaya menahan seorang lelaki yang memandu sebuah kereta Proton Wira dalam keadaan mencurigakan di tepi jalan Pandan Indah,” katanya dalam satu kenyataan hari ini.
Tambah Mohamad Farouk, pemeriksaan yang dilakukan turut menemui satu peket plastik disyaki berisi dadah dengan peralatan menghisap dadah.
“Semakan yang dilakukan mendapati suspek berusia 38 tahun itu merupakan seorang anggota bomba dan memiliki dua rekod jenayah lampau berkait kes dadah selain positif dadah jenis methamphetamine.

“Kes disiasat di bawah Seksyen 379(A) Kanun Keseksaan, Seksyen 12(2) dan Seksyen 15(1)(a) Akta Dadah Berbahaya,” tegas beliau. – K! ONLINE


Belanjawan perlu berpaksikan kebajikan rakyat – Al-Sultan Abdullah
Oleh AHMAD SHAHERMAN SHAMSURI

4 November 2020, 6:13 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah menzahirkan harapan agar kerajaan dapat memperhalusi dengan sebaik-baiknya cadangan yang telah dikemukakan bagi merangka belanjawan yang bersifat inklusif dan komprehensif, serta berpaksikan kebajikan rakyat demi pemulihan ekonomi negara dalam membendung wabak Covid-19.
Datuk Pengelola Bijaya Diraja, Datuk Indera Ahmad Fadil Shamsuddin berkata, baginda turut menzahirkan penghargaan kepada kerajaan serta parti-parti politik di atas semangat bipartisan dan pemuafakatan yang telah ditunjukkan.
Titah baginda lagi katanya, amalan kematangan berpolitik dengan mengenepikan perbezaan dan kepentingan parti atau peribadi amatlah penting pada ketika ini demi keselamatan dan kebajikan rakyat serta kesejahteraan negara yang amat terkesan akibat bencana wabak Covid-19.
“Sesungguhnya, semangat-semangat sebegini adalah selaras dengan budaya syura yang dianjurkan oleh Islam sebagaimana yang telah dipamerkan oleh Raja-Raja Melayu dalam sesi Perbincangan Khas di Istana Negara pada 25 Oktober, 2020 yang lalu.
“Dalam keadaan kita menghadapi situasi yang sukar dan genting ini, adalah wajar kita mendahulukan kemaslahatan masyarakat umum di atas kepentingan individu secara khusus,” katanya dalam satu kenyataan yang dikeluarkan Istana Negara hari ini.
Ahmad Fadil menambah, Al-Sultan Abdullah turut menzahirkan harapan agar semangat kerjasama yang dizahirkan oleh pelbagai pihak dapat diteruskan demi kesejahteraan rakyat dan negara.

Terdahulu, Ahmad Fadil memaklumkan, Al-Sultan Abdullah telah berkenan menerima menghadap Menteri Kewangan, Tengku Datuk Seri Zafrul Tengku Abdul Aziz berkenaan penyediaan Belanjawan 2021 yang akan dibentangkan pada 6 November 2020 ini.
Dalam majlis menghadap yang berlangsung selama 70 minit bermula pada pukul 3 petang di Istana Negara hari ini, Al-Sultan Abdullah telah berkenan menerima sembah taklimat ringkas mengenai kedudukan ekonomi dan fiskal negara.
Turut hadir, Ketua Setiausaha Perbendaharaan, Datuk Asri Hamidon.
Pada masa sama, baginda turut dimaklumkan mengenai usaha Kementerian Kewangan bagi penyediaan Belanjawan 2021 sejak bulan Julai 2020, melalui lebih 40 sesi libat urus yang melibatkan lebih 2,000 individu dan wakil perniagaan, termasuk para wakil daripada parti-parti politik negara yang telah diadakan baru-baru ini. – K! ONLINE


382 individu ditahan ingkar PKPP
Oleh NUR HUDA MUSA

4 November 2020, 6:15 pm
PETALING JAYA – Seramai 382 individu ditahan, manakala 364 lagi dikompaun dan 18 orang direman atas pelbagai kesalahan ingkar arahan Perintah Kawalan Pergerakan Pemulihan (PKPP) semalam.
Menteri Kanan (Pertahanan), Datuk Seri Ismail Sabri Yaakob berkata, semua tangkapan, kompaun dan reman itu dibuat melalui 51,462 pemeriksaan di seluruh negara oleh Pasukan Task Force Operasi Pematuhan diketuai Polis Diraja Malaysia (PDRM).
“Seramai 136 individu didapati tidak memakai pelitup muka, manakala premis gagal menyediakan peralatan atau merekod butiran pelanggan (66); gagal mematuhi arahan penjarakan fizikal (58); aktiviti pusat hiburan (42); premis beroperasi lebih masa atau tanpa kebenaran (22) dan lain-lain (58).
“Melalui operasi sama, sebanyak 3,293 pasar raya, 4,369 restoran; kilang (926); pasar awam atau tani (1,550); tempat ibadah (2,828) dan tempat riadah (1,241) telah diperiksa,” katanya pada sidang akhbar Facebook Live di sini hari ini. – K! ONLINE


70 penduduk Kuala Balah, Jeli jalani ujian saringan Covid-19
Oleh MUHAMMAD AYMAN GHAFFA

4 November 2020, 5:53 pm
KOTA BHARU – Jabatan Kesihatan Negeri Kelantan (JKNK) mengesahkan seramai 70 individu di Mukim Kuala Balah di Jeli telah menjalani ujian saringan Covid-19.
Pengarah Kesihatan Kelantan, Datuk Dr. Zaini Hussin berkata, ujian itu dilakukan selepas terdapat dua kes positif Covid-19 berkaitan kontak rapat yang berlaku dalam sebuah keluarga di kawasan tersebut kelmarin.
“Kita telah mengenal pasti kontak rapat dan pergerakan ahli keluarga itu. Kesemua mereka sudah menjalankan ujian saringan Covid-19.
“Justeru, saya berharap mereka yang datang ke Kelantan dari zon merah lebih berhati-hati agar tidak menyumbang kepada penularan wabak di negeri ini,” katanya pada sidang akhbar selepas majlis kesyukuran sempena empat orang jururawat Jabatan Kesihatan Negeri Kelantan (JKNK) yang dihantar untuk bertugas ke Labuan, Sabah di Wisma Persekutuan di sini hari ini.
Kelantan mencatatkan dua kes baharu kelmarin di Mukim Kuala Balah, Jeli yang menjadikan sebanyak sembilan kes dilaporkan dengan satu kes masih dirawat di Unit Rawatan Rapi (ICU).
Jumlah keseluruhan kes Covid-19 di Kelantan dilaporkan sebanyak 182 kes setakat ini. – K! ONLINE


Mekanik bot maut ketika berbasikal
Oleh NUR SYAZWANA MANSOR

4 November 2020, 5:22 pm
YAN – Seorang mekanik bot meninggal dunia ketika melakukan aktiviti berbasikal di Gunung Jerai dekat sini hari ini.
Dalam kejadian kira-kira pukul 11 pagi itu, mangsa, Mohd. Ariff Mustaffa, 50, disahkan meninggal dunia ketika dalam perjalanan ke Hospital Yan.
Ketua Polis Daerah Yan, Deputi Superintendan Shahnaz Akhtar Haji berkata, pihaknya menerima laporan mengenai kejadian itu pada pukul 11.20 pagi ini.
Kata beliau, waris kepada lelaki itu memaklumkan bahawa mangsa telah keluar dari rumahnya di Batu 21 1/2 Jalan Yan di sini untuk ke Gunung Jerai pada pukul 7.20 pagi.
“Mangsa keluar rumah dengan memandu kereta dan membawa bersama sebuah basikal miliknya untuk naik ke Gunung Jerai dengan berbasikal.
“Bagaimanapun sebaik sahaja tiba di pondok rehat pertama Gunung Jerai, mangsa dikatakan keletihan dan berhenti seketika untuk berehat sebelum jatuh pengsan,” katanya di sini hari ini.

Menurutnya, orang awam yang kebetulan melalui kawasan kejadian bertindak menghubungi pihak hospital untuk bantuan.
“Mangsa kemudian disahkan telah meninggal dunia ketika dalam perjalanan ke hospital,” jelasnya.
Ujarnya, mangsa dikatakan pernah mendapatkan rawatan di hospital kerana menghidap penyakit darah tinggi sejak setahun lalu tetapi berdasarkan maklumat hospital, mangsa gagal mengikuti tarikh rawatan susulan.
“Tiada kesan jenayah ditemui pada anggota badan mangsa dan mayat mangsa dibawa ke Jabatan Forensik Hospital Sultan Abdul Halim untuk dibedah siasat,” katanya.
Tambahnya, setakat ini kes diklasifikasikan sebagai mati mengejut. – K! ONLINE


1.3 juta talian prabayar meragukan dikesan
4 November 2020, 4:35 pm
PETALING JAYA- Kementerian Komunikasi dan Multimedia (KKMM)mengesan kira-kira 1.3 juta talian prabayar yang didaftarkan secara meragukan sehingga Oktober lepas.
Menterinya, Datuk Seri Saifuddin Abdullah berkata, daripada jumlah itu, sebanyak 920,217 talian telah ditamatkan perkhidmatan manakala 457,645 pula dikemas kini dengan maklumat yang sah.
“Daripada aspek pengawalseliaan industri, Suruhanjaya Komunikasi dan Multimedia Malaysia (SKMM) menjalankan audit pengesahan data dengan Jabatan Pendaftaran Negara untuk mengesahkan integriti pangkalan data pelanggan talian telefon prabayar bagi memastikan semua nombor yang aktif disahkan dengan sewajarnya.
“Ini bagi mengelakkan ia disalah guna oleh pihak yang tidak bertanggungjawab untuk tujuan penipuan dan seumpamanya,” katanya semasa sesi Dewan Rakyat di bangunan Parlimen hari ini.
Beliau menjawab soalan Datuk Mohamad Alamin (BN-Kimanis) yang ingin tahu mengenai inisiatif Kementerian untuk memastikan rakyat selamat daripada penipuan siber yang menggunakan aplikasi yang tidak sahih dan juga melalui panggilan telefon dengan pelbagai modus operandi bagi memperdayakan mangsa dalam mendapatkan data peribadi dan wang.
Menurut beliau, KKMM menggunakan Strategi Keselamatan Siber Malaysia yang digariskan Majlis Keselamatan Negara untuk melaksanakan inisiatif bagi membendung kes-kes jenayah berkaitan siber.

“Melalui Cyber Security Malaysia, kami turut membantu rakyat menangani penipuan siber melalui pelbagai program keselamatan siber.
“Ini memerlukan pelaksanaan aktiviti kesedaran keselamatan siber yang berterusan dalam usaha memupuk amalan keselamatan siber dalam kehidupan seharian dan juga meningkatkan pengetahuan mengenai ancaman siber yang sentiasa berubah mengikut teknologi semasa,” katanya. – K! ONLINE


Sharifah Sakinah, bekas suami sepakat perjanjian hadanah dan harta sepencarian
Oleh NUZULSHAM SHAMSUDDIN

4 November 2020, 4:56 pm
KUALA LUMPUR – Pelakon Sharifah Sakinah dan bekas suaminya Aliff Adha Jamil bersepakat dalam satu perjanjian persetujuan berhubung Hadanah (hak penjagaan) dan harta sepencarian di Mahkamah Tinggi Syariah di sini.
Perjanjian persetujuan yang telah ditandatangani kedua-dua belah pihak pada Oktober lalu itu kemudian telah direkodkan oleh Hakim Syarie Mohamed Fouzi Mokhtar pada prosiding hari ini.
Peguam Syarie Mohd. Ridhwan Husin yang mewakili Aliff ketika dihubungi berkata berhubung hadanah, pihak-pihak bersetuju dengan hak penjagaan bersama anak perempuan mereka Anais Adha yang berusia tiga tahun namun bagi perjanjian harta sepencarian butiran lanjut tidak didedahkan.
Katanya tuntutan hadanah itu adalah mengikut Seksyen mengikut Seksyen 81 Akta Undang-undang Keluarga Islam (Wilayah Persekutuan) 1984 manakala bagi harta sepencarian mengikut Seksyen 58 Enakmen Undang-Undang Keluarga Islam (Negeri Selangor) 2003.
“Sepatutnya semua prosiding berjalan pada Mei lalu namun disebabkan Perintah Kawalan Pergerakan (PKP) ia tertangguh selain pada masa sama pasangan itu juga belum mempunyai peguam untuk mengendalikan kes ini. Dalam Pada prosiding tadi Hakim Syarie juga turut memuji pasangan ini kerana menyelesaikan kes dengan cara baik, ” katanya.
Terdahulu Mohd. Ridhwan memaklumkan pasangan itu telah bercerai talak satu di Mahkamah Rendah Syariah di sini pada Mei lalu mengikut Seksyen 55A Akta Undang-Undang Keluarga Islam (Wilayah-wilayah Persekutuan) 1984 dan penceraian talak satu itu turut direkodkan pada prosiding hari ini.

Sebelum ini Kosmo! melaporkan Sharifah Sakinah atau nama sebenarnya Sharifah Nurul Sakinah Syed Abu Bakar Al Khaired, 31, memerlukan ruang untuk bersendiri bagi merawat masalah Gangguan Kurang Daya Tumpuan dan Hiperaktif (ADHD) yang dialaminya sekarang.
Pelakon telefilem Girlfriend Aku Dari Neraka itu turut mengakui berasa sedikit lega selepas bercerai kerana tiada lagi tuduhan negatif dilemparkan kepada bekas suaminya, Aliff Adha,32,.
Mengisi rutin hidupnya kini, Sharifah Sakinah kini memenuhkan jadual harian dengan kerja seni selain memberi fokus membesarkan anak perempuannya, Anais Adha.
Sakinah dan Aliff yang juga seorang juruterbang berkahwin pada 20 Mac 2015 di Hotel Shangri-La, Putrajaya dan hasil perkahwinan itu pasangan tersebut dikurniakan sorang anak perempuan. – K! ONLINE


PKPB Mukim 12 bermula Jumaat ini
Oleh NUR HUDA MUSA

4 November 2020, 5:18 pm
PETALING JAYA – Kerajaan hari ini memutuskan untuk melaksanakan Perintah Kawalan Pergerakan Bersyarat (PKPB) di Mukim 12 Daerah Barat Daya Pulau Pinang susulan peningkatan kes Covid-19 di kawasan itu.
Menteri Kanan (Pertahanan), Datuk Seri Ismail Sabri Yaakob berkata, PKPB di kawasan itu akan berkuat kuasa pada 6 November sehingga 19 November depan.
“Sehingga 3 November 2020, sebanyak 35 kes positif Covid-19 termasuk 11 kes baharu telah direkodkan di mukim berkenaan.
“Selepas mendapat nasihat Kementerian Kesihatan (KKM) dan mengambil kira peningkatan kes Covid-19, sidang khas Majlis Keselamatan Negara bersetuju untuk melaksanakan PKPB tersebut,” katanya menerusi sidang akhbar Facebook Live di sini tadi.
Katanya, PKPB itu bagi membolehkan KKM melaksanakan saringan secara bersasar di kawasan itu.
“Prosedur operasi standard (SOP) PKPB itu adalah sama seperti yang telah diumumkan sebelum ini di tempat lain,” ujarnya.

Mukim 12 di Barat Daya Pulau Pinang melibatkan kawasan Bayan Baru, Sungai Ara, Batu Maung, Desa Ria, FTZ3 dan FTZ4. – K! ONLINE


SK Paya Keladi ditutup selama seminggu ekoran Covid-19
Oleh KOSMO!

4 November 2020, 4:49 pm
Oleh SAFINA RAMLI
GEORGE TOWN – Sekolah Kebangsaan (SK) Paya Keladi, Kepala Batas dekat sini diarahkan ditutup selama seminggu bermula esok setelah kes positif Covid-19 dilaporkan di sekolah berkenaan.
Pengarah Jabatan Pendidikan negeri, Abdul Rashid Abdul Samad berkata, arahan itu susulan laporan kes positif Covid-19 membabitkan seorang murid di sekolah itu.
Bagaimanapun, Abdul Rashid enggan mengulas lanjut mengenai punca jangkitan Covid-19 yang membabitkan murid berkenaan.
“Terdapat satu kes Covid-19 yang disahkan di sekolah itu, jadi pihak kami mengarahkannya untuk ditutup selama seminggu bermula 5 November 2020 hingga 11 November 2020.
“Terdapat seramai 53 guru dan 825 murid yang terlibat dengan arahan penutupan sekolah,” katanya ketika dihubungi di sini hari ini.

Sebelum ini, pada 1 Oktober lalu, SK Permatang Janggus di Penaga, Kepala Batas dekat sini ditutup selama lapan hari.
Selain itu, SK Seri Sentosa di Nibong Tebal juga diarahkan tutup pada 23 Oktober lalu selepas seorang murid disahkan positif Covid-19. – K! ONLINE


Majikan di kawasan PKPB perlu patuh arahan kerja dari rumah
Oleh NUR HUDA MUSA

4 November 2020, 5:27 pm
PETALING JAYA – Semua majikan di bawah sektor Kementerian Perdagangan Antarabangsa dan Industri (MITI) dan perkhidmatan awam diingatkan supaya patuh kepada arahan bekerja dari rumah sepanjang tempoh Perintah Kawalan Pergerakan Bersyarat (PKPB).
Menteri Kanan (Pertahanan), Datuk Seri Ismail Sabri Yaakob berkata, pihak yang ingkar boleh dikenakan tindakan sekiranya didapati ada pelanggaran prosedur operasi  standard (SOP) PKPB di kawasan terlibat iaitu di Kuala Lumpur, Putrajaya, Selangor, Labuan dan Sabah.
“Saya harap majikan yang berkaitan perlu patuh kepada setiap arahan yang dikeluarkan. Jika daripada sektor kerajaan saya harap patuh kepada panduan yang telahpun dikeluarkan oleh Ketua Pengarah Perkhidmatan Awam (KPPA).
“Jika masih ada yang ingkar, saya akan bangkitkan kepada pihak KPPA. Begitu juga jika ada pelanggaran SOP melibatkan MITI.
“Mengenai kesalahan mengadakan mesyuarat di pejabat-pejabat dalam kawasan PKPB, jika ada pelanggaran SOP, perkara ini boleh diambil tindakan. Setiap kesalahan yang berlaku, ingkar SOP, memang boleh dikenakan tindakan,” katanya menerusi sidang akhbar Facebook Live di sini tadi. – K! ONLINE


Polis giat buru bekas ahli Geng 24 Apache
Oleh MOHD YUNUS YAKKUB

4 November 2020, 4:38 pm
KLANG – Polis giat mengesan seorang lelaki yang merupakan bekas Geng 24 Apache yang keciciran sepucuk pistol ketika pergaduhan dengan jirannya, Sabtu lalu.
Ketua Polis Daerah Klang Selatan, Asisten Komisioner Shamsul Amar Ramli berkata, suspek dikenali K. Parameswaran, 31, itu merupakan bekas tahanan Akta Kesalahan Keselamatan (Langkah-Langkah Khas) 2012 (SOSMA) kerana menyertai kumpulan kongsi gelap.
Katanya, semakan juga mendapati suspek mempunyai empat rekod jenayah lampau termasuk pernah dikenakan Akta Akta Pencegahan Jenayah (POCA) pada tahun 2009, pecah rumah dan mencuri kenderaan bermotor, samun dan dadah.
“Sehubungan itu, orang ramai yang mempunyai maklumat diminta menghubungi pegawai penyiasat kes, Inspektor Ganesh Munisamy di talian 012-2765070 atau mana-mana balai polis berhampiran.
“Kes disiasat mengikut Seksyen 8 Akta Senjata Api 197 ,” katanya ketika dihubungi Kosmo! di sini hari ini.
Kosmo! semalam melaporkan seorang bekas ahli kongsi gelap Geng 24 Apache yang keciciran sepucuk pistol jenis Smith & Wesson ketika bergaduh dengan jirannya di Taman Sentosa di sini Sabtu lalu.

Dalam kejadian pukul 11.10 malam itu, suspek berusia 31 tahun melarikan diri sejurus menyedari kehadiran polis di kawasan tersebut.
Polis turut menemui enam butir peluru bertulis Gun Heaven di rumah suspek di kawasan berhampiran. – K! ONLINE


Kelantan tertinggi hantar jururawat ke zon merah
Oleh MUHAMMAD AYMAN GHAFFA

4 November 2020, 5:13 pm
KOTA BHARU – Jabatan Kesihatan Negeri Kelantan (JKNK) telah menghantar seramai 338 orang Pembantu Perawatan Kesihatan atau jururawat yang berperanan sebagai petugas barisan hadapan untuk membantu rawatan pesakit Covid-19 di Selangor, Kedah dan Sabah sejak 23 September lalu.
Pengarah Kesihatan Kelantan, Datuk Dr. Zaini Hussin berkata, jumlah itu sekali gus mencatatkan JKNK sebagai negeri tertinggi yang menghantar petugas untuk membantu kawasan zon merah yang terjejas teruk akibat penularan wabak Covid-19.
“Kita tidak boleh menjangkakan jumlah keseluruhan penghantaran jururawat untuk membantu di kawasan zon merah pada masa akan datang. Sekiranya memerlukan, kita akan terus menghantar mereka untuk berkhidmat di sana.
“Kesemua petugas yang dihantar atas dasar sukarela dan tanggungjawab mereka kepada negara. Majoriti yang dipilih juga tiada penyakit kronik dan mampu melaksanakan tugas dengan baik di lapangan,” katanya.
Beliau berkata demikian pada sidang akhbar selepas majlis kesyukuran sempena empat orang jururawat JKNK yang dihantar untuk bertugas ke Labuan, Sabah di Wisma Persekutuan di sini hari ini.
Empat orang jururawat iaitu, Suzana Yusof, 45, dan Nik Azreen Othman,33, dari Hospital Raja Perempuan Zainab II, Kota Bharu manakala Norhalawati Che Sulaiman,42 dan Adila Hamiun, 25, dari Hospital Sultan Ismail Petra, Kuala Krai akan berlepas ke Labuan esok untuk bertugas di kawasan yang sudah dikategorikan sebagai zon merah itu.

Mengulas lanjut, menurut Zaini, beliau melihat peningkatan kes di Labuan memerlukan lebih ramai jururawat atau petugas barisan hadapan yang bertugas untuk membantu pesakit dan masyarakat di negeri itu.
Dalam pada itu, Adila yang merupakan anak jati Keningau, Sabah amat berbangga selepas dipilih untuk menjalankan tugas di Labuan sekali gus dapat pulang dan berbakti di negeri kelahirannya.
“Saya risau melihat peningkatan kes di Sabah terutamanya di Labuan setiap hari ini. Peluang diberikan oleh JKNK ini akan saya gunakan sebaiknya untuk membantu dalam pelbagai aspek terutamanya rawatan kepada penduduk di Labuan yang terjejas akibat Covid-19,” katanya.
Sementara itu, Suzana yang merupakan ibu kepada empat orang anak berharap dapat melaksanakan tugas dengan sebaiknya selain berharap keringat petugas barisan hadapan dapat membantu menurunkan jumlah kes di Sabah. – K! ONLINE


Warga emas hilang belum ditemui
Oleh NORLIDA AKMAR IDROS

4 November 2020, 5:00 pm
SIK – Keluarga kepada warga emas yang hilang selepas keluar dari rumah di Kampung Charuk Padang di sini sejak seminggu lalu masih berharap agar mangsa ditemui dalam keadaan selamat.
Warga emas itu, Ek Liau Din Tin, 81, yang mengalami masalah ingatan dikatakan keluar dari rumah dengan hanya memakai tuala kira-kira pukul 3 petang, 28 Oktober lalu.
Anak lelaki mangsa, Aibon, 41, berkata, operasi pencarian telah dilakukan oleh pihak polis, bomba, Angkatan Pertahanan Awam Malaysia (APM) dan Jabatan Sukarelawan Malaysia (Rela) sejak Khamis lalu.
“Penduduk kampung juga bantu mencari bapa di lokasi pencarian termasuk di Sungai Chepir serta kawasan kebun dan belukar berhampiran tetapi masih gagal menemuinya,” katanya ketika ditemui di rumahnya di sini hari ini.
Katanya, dia sekeluarga juga cuba mencari mangsa di pusat jagaan orang tua di sekitar Sik, namun tidak menemuinya.
“Bapa tidak pernah hilang dalam tempoh lama seperti ini kerana biasanya penduduk kampung akan menghantarnya pulang jika menemuinya jauh dari kawasan rumah,” ujarnya.

Sementara itu, Ketua Polis Daerah Sik, Abdull Razak Osman berkata, seramai 73 anggota polis, bomba, APM dan Rela serta 30 penduduk kampung terlibat dalam operasi mencari mangsa.
“Buat masa ini kita belum menemui sebarang petunjuk yang boleh membawa kepada penemuan mangsa berusia 81 tahun itu,” katanya.
Beliau pada masa sama memohon orang ramai yang menemui atau mempunyai maklumat tentang mangsa agar menghubungi balai polis berdekatan. – K! ONLINE


Kanak-kanak 10 tahun mati lemas ketika beriadah
Oleh EDDY AQMAL MOHAMED HAMIDI

4 November 2020, 4:58 pm
HULU SELANGOR – Seorang kanak-kanak perempuan berusia 10 tahun mati lemas ketika sedang beriadah di sebuah tempat perkelahan di Hulu Yam Bharu di sini pagi tadi.
Ketua Polis Daerah Hulu Selangor, Superintendan Arsad Kamaruddin berkata, kejadian berlaku kira-kira pukul 9.30 pagi sewaktu mangsa, Qistina Balqis Mohamad, 10, bersama lapan rakannya telah pergi ke Kampung Ulu Kalong di sini untuk berbasikal sambil ditemani ibunya.
“Sewaktu dalam perjalanan pulang, kumpulan tersebut telah singgah ke kawasan perkelahan di Restu Ibu Kampung Ulu Kalong, Hulu Yam Bharu untuk berehat sebelum si ibu pergi menghantar anak perempuannya yang lain pulang ke rumah kerana sakit perut.
“Apabila dia tiba semula ke lokasi kejadian, dia telah dimaklumkan oleh rakan-rakan anaknya bahawa mangsa telah lemas,” katanya dalam satu kenyataan di sini hari ini.
Menurut Arsad, pihak ambulan yang tiba tidak lama kemudian mengesahkan bahawa mangsa telah meninggal dunia dan jenazah seterusnya dibawa ke Forensik Hospital Kuala Kubu Bharu untuk tindakan selanjutnya.
“Kes diklasifikasikan sebagai mati mengejut (SDR) akibat mati lemas,”jelas beliau. – K! ONLINE


Jalan kaki 2 km selamatkan wanita jatuh basikal
Oleh ISKANDAR SHAH MOHAMED

4 November 2020, 3:30 pm
SHAH ALAM – Anggota Angkatan Pertahanan Awam (APM) terpaksa berjalan kaki lebih dua kilometer (km) bagi menyelamatkan seorang wanita yang cedera akibat terjatuh basikal di kawasan hutan berdekatan Alam Budiman di sini, semalam.
Dalam kejadian kira-kira pukul 1 petang itu, mangsa yang berusia 45 tahun patah kaki kiri dipercayai selepas tersalah menekan brek ketika menuruni bukit.
Ketua Sektor Operasi APM Klang, Leftenan (PA) Muhammad Najib Mohamad Isahak berkata, pihaknya bergegas ke lokasi kejadian selepas menerima panggilan daripada rakan mangsa yang turut mengayuh basikal di hutan itu.
Katanya, sepasukan lapan anggota bersama sebuah kenderaan pacuan empat roda dan ambulans tiba di kawasan tersebut pada pukul 1.54 petang.
“Bagaimanapun, anggota kita mengalami kesukaran untuk memasuki hutan itu dengan kenderaan kerana kawasan berbukit sehingga terpaksa berjalan kaki dengan dipandu arah beberapa rakan mangsa.
“Wanita itu ditemukan masih sedarkan diri dan terbaring kesakitan akibat kecederaan dialaminya,” katanya ketika dihubungi Kosmo! di sini, hari ini.

Ujar Muhammad Najib, pihaknya kemudiannya menggunakan alat pengusung untuk membawa keluar mangsa sejauh lebih dua km.
“Operasi menyelamat itu memakan masa selama sejam yang berakhir pada pukul 2.54 petang sebelum mangsa dihantar ke Hospital Shah Alam dan kini dilaporkan stabil,” jelasnya. – K! ONLINE


Tajuddin dilantik Pengarah Pilihan Raya UMNO
Oleh AHMAD SHAHERMAN SHAMSURI

4 November 2020, 3:52 pm
PETALING JAYA – UMNO melantik Ahli Parlimen Pasir Salak, Datuk Seri Tajuddin Abdul Rahman sebagai Pengarah Pilihan Raya parti itu bagi menghadapi Pilihan Raya Umum Ke-15 (PRU15).
Presiden UMNO, Datuk Seri Ahmad Zahid Hamidi berkata, pelantikan Tajuddin yang juga Ahli Majlis Tertinggi (MT) parti itu berkuat kuasa hari ini.
Bagaimanapun katanya, skop tugasan dan tanggungjawab yang akan digalas Tajuddin akan dimaklumkan kelak.
“Sukacitanya, saya ingin memaklumkan Datuk Seri (Tajuddin) telah dilantik sebagai Pengarah Pilihan Raya (PRU 15) UMNO berkuatkuasa 4 November 2020.
“Saya percaya, Tajuddin dapat memberikan komitmen dan melaksanakan tanggungjawab ini, seterusnya membantu kemenangan UMNO dan Barisan Nasional (BN) pada PRU 15 akan datang,” katanya menerusi surat rasmi pelantikan yang dikeluarkan pejabat UMNO hari ini. – K! ONLINE


Perkeso bantu pesakit gangguan saraf
Oleh MOHD AZLI ADLAN

4 November 2020, 4:32 pm
SETIU – Pertubuhan Keselamatan Sosial (Perkeso) Terengganu membantu seorang pemandu jengkaut yang terlantar akibat gangguan saraf sejak lebih sebulan lalu.
Pengarah Perkeso Terengganu, Farihah Che Husin berkata, Mohd. Muzakkir Mokhtar, 44, menerima bantuan berupa kerusi roda, lampin pakai buang dan kerusi roda tujuan ke tandas.
“Ia merupakan bantuan awal kepada Mohd. Muzakkir yang turut kehilangan pekerjaan kerana penyakit berkenaan.
“Kami juga akan membantunya memproses permohonan faedah hilang upaya sementara. Ini merupakan tindakan proaktif Perkeso Terengganu menjejak pencarum terjejas yang memerlukan bantuan segera,” katanya ketika menziarahi Mohd. Muzakkir di Kampung Langkap di sini hari ini.
Turut hadir Pengarah Pembangunan Negeri Terengganu, Datuk Nik Nasarudin Mohd. Zawawi yang turut menghulurkan bantuan segera wang tunai berjumlah RM500.
Farihah berkata, pihaknya akan membantu proses pemulihan Mohd. Muzakkir dengan bantuan pakar di Pusat Rehabilitasi Perkeso Kuala Terengganu.

Selain itu, beliau memberitahu, Perkeso negeri juga bakal menawarkan khidmat pemadanan kerja agar pemandu jengkaut itu memperolehi pekerjaan baharu selepas sihat kelak. – K! ONLINE


MKN sahkan 510 tahanan positif Covid-19
Oleh IVAN AMIRUL

4 November 2020, 4:05 pm
KOTA KINABALU – Majlis Keselamatan Negara (MKN) Sabah mengesahkan seramai 510 tahanan di Pusat Tahanan Sementara (PTS) Kota Kinabalu dan Tawau disahkan positif Covid-19.
Pengarah Keselamatan Negeri Majlis Keselamatan Negara (MKN) Sabah, Sharifah Sitti Saleha Habib Yussof berkata, Jumlah berkenaan diperolehi hasil ujian saringan yang dijalankan ke atas 3,124 tahanan bermula 30 Oktober lalu di PTS Kota Kinabalu dan PTS Tawau pada 2 November.
“Kita sudah mengambil langkah yang perlu dalam usaha mencegah penularan wabak Covid-19 di semua PTS, termasuklah memberhentikan sesi lawatan pihak luar termasuklah ahli keluarga tahanan.
“Bagaimanapun, pengecualian diberikan membabitkan aspek keselamatan, pihak konsul dan kedutaan negara luar,” katanya.
Beliau berkata demikian sewaktu ditemui media ketika pemantau PTS Kota Kinabalu di Manggatal hari ini.
Dalam pada itu, Sharifah Sitti Saleha menyatakan kes positif yang dikesan di PTS Kota Kinabalu dan Tawau adalah membabitkan tahanan baharu yang mendapat keputusan negatif pada ujian saringan pertama dan tidak bergejala.

“Tahanan hanya mula menunjukkan gejala seperti demam dan batuk sebelum disahkan positif Covid-19 selepas ditempatkan di dalam PTS melebih 14 hari.
“Kes ini masih dalam siasatan Jabatan Kesihatan Negeri Sabah (JKNS),” katanya.
Semantara itu, Sharifah berkata, pelbagai tindakan sudah diambil termasuklah mewujudkan pengezonan blok dan mengasingkan tahanan mengikut kategori.
“Bagi memutuskan rantaian dan risiko penularan di luar PTS Kota Kinabalu, semua tahanan yang sedang dirawat di hospital dijaga oleh Jabatan Imigresen Malaysia (JIM) negeri Sabah.
“JIM Tawau membantu kawalan keselamatan bagi orang tahanan yang berada di pusat kuarantin atau pusat rawatan tambahan untuk PTS Tawau,” ujarnya.
Katanya, dalam mengatasi masalah kesesakan pula, pihak MKN Sabah menggesa agar pengaktifan segera pusat kuarantin tahanan PATI dibuat segera untuk pengasingan antara tahanan mengikut kategori.
Jelasnya, pengasingan akan dapat menghentikan penularan wabak berkenaan dan tidak akan berulang lagi di masa akan datang.


KPPK beri tumpuan 4 fokus utama pertumbuhan ekonomi
Oleh NUR SHARIEZA ISMAIL

4 November 2020, 3:09 pm
PUTRAJAYA – Kementerian Perusahaan Perladangan dan Komoditi (KPPK) memberi tumpuan kepada empat fokus utama yang dijangka menyumbang kepada pertumbuhan ekonomi serta menyediakan peluang pekerjaan melalui insiatif yang akan dilaksanakan dalam Belanjawan 2021, Jumaat ini.
Menterinya, Datuk Dr. Mohd Khairuddin Aman Razali berkata, empat fokus utama seperti mana digariskan oleh Kementerian Kewangan iaitu memperkukuh kesejahteraan rakyat, memacu pertumbuhan ekonomi, mengupaya kehidupan lestari dan memperkasa penyampaian perkhidmatan.
Beliau berkata, antara inisiatif utama yang dicadangkan oleh KPPK adalah memperkenalkan semula skim Geran Tanam Semula Pekebun Kecil Sawit (TSPKS-G).
“Namun, skim tersebut jika diluluskan akan dihadkan  kepada pekebun kecil dalam kalangan B40 dengan saiz pemilikan tanah di bawah 3.5 hektar.
“Dengan pemberian geran TSPKS-G, pendapatan pekebun kecil persendirian dijangka meningkat dengan hasil pengeluaran lebih tinggi menggunakan anak benih berkualiti untuk menggantikan pokok sawit berumur melebihi 25 tahun yang tidak lagi produktif,” katanya menerusi kenyataan akhbar di sini.
Sementara itu, katanya, bagi meneruskan kesinambungan jaminan bekalan bahan mentah kepada sektor perkayuan, KPPK turut mencadangkan agar Dana Pusingan (Revolving Fund) bagi Program Pinjaman Pembangunan Ladang Hutan (PPLH) diperkenalkan.

“Pendekatan baru ini adalah merupakan penambahbaikan kepada PPLH yang telah dilaksanakan di negara ini sejak 2007.
” Melalui pemberian dana pusingan, bekalan bahan mentah untuk masa hadapan sektor perkayuan adalah terjamin. Ia penting agar sumbangan kepada pendapatan ekport negara daripada sektor ini iaitu antara RM22 bilion hingga RM23 bilion setiap tahun dapat dikekalkan atau ditingkatkan, “katanya.
Menurut beliau, KPPK amat prihatin dengan cabaran yang diharungi oleh pekebun kecil getah dalam meneruskan kelangsungan hidup terutama mereka yang memerlukan.
“Oleh itu, kementerian telah mengemukakan cadangan Inisiatif Pembangunan Koridor Lateks Wilayah Timur di Pahang, Terengganu dan Kelantan bagi meningkatkan pengeluaran lateks negara.
“Inisiatif ini akan dapat meningkatkan pendapatan pekebun kecil getah melalui harga premium yang bakal dinikmati berbanding harga getah cumplump.
“Selain itu, KPPK turut berharap agar skim penstabilan pendapatan pekebun kecil menerusi Insentif Pengeluaran Getah (IPG) dapat diteruskan,”katanya.
Dalam pada itu, Dr Mohd Khairuddin berkata, KPPK turut mengesyorkan pembangunan secara agresif bagi industri coklat negara melalui penubuhan Hab Coklat di Langkawi dan Pusat Perdagangan Koko di tiga pelabuhan utama di Malaysia.
Beliau berharap Belanjawan 2021 dapat dizahirkan demi kesejahteraan rakyat dan kemakmuran industri agrikomoditi yang merupakan teras kepada pembangunan ekonomi negara.  – K! ONLINE


RM12 juta untuk selenggara ban di dua daerah
Oleh NOR AZIHAN MD. GHAZALI

4 November 2020, 3:45 pm
SHAH ALAM – Peruntukkan sebanyak RM12 juta telah diluluskan bagi kerja-kerja penyelenggaran dan pengukuhan ban di dua daerah di negeri ini.
Pengerusi Jawatankuasa Tetap Infrastruktur & Kemudahan Awam, Pemodenan Pertanian dan Industri Asas Tani, Ir. Izham Hashim berkata, peruntukan tersebut daripada Kerajaan Persekutuan melalui Jabatan Pengairan dan Saliran (JPS) Selangor dalam menghadapi fenomena air pasang besar khususnya di Klang dan Kuala Selangor yang bermula September hingga November.
“Di Klang, kerja-kerja menaik taraf ban telah dilakukan di Kampung Tok Muda dan Kampung Sungai Serdang melibatkan sepanjang lapan kilometer (km) dan 3.8 km.
“Manakala di Kuala Selangor pula melibatkan Kampung Tok Adam dan Kampung Sungai Janggut,” katanya ketika menjawab soalan lisan daripada Ahli Dewan Undangan Negeri (ADUN) Sementa, Dr Daroyah Alwi di Sidang Dewan Negeri di sini hari ini.
Izham yang merupakan ADUN Pandan Indah turut memaklumkan kerajaan negeri menerusi JPS kini dalam proses mereka bentuk ban lebih kukuh yang mampu menghalang kemasukan air pasang besar di lokasi berkenaan.
“Dalam proses itu, kita mengambil kira kesan pemanasan global dan peningkatan aras air laut dalam menyediakan perancangan reka bentuk bagi menyelesaikan isu-isu berkaitan.

“Persiapan dan operasi pam bergerak juga diaktifkan bagi kawasan-kawasan yang berisiko dinaiki air laut ketika fenomena air pasang besar,” jelasnya. – K!ONLINE


Kerajaan belum bercadang laksana program insurans kesihatan
4 November 2020, 3:39 pm
PETALING JAYA- Kerajaan belum bercadang laksanakan program insurans kesihatan merangkumi semua rakyat.
Timbalan Menteri Kewangan, Datuk Seri Abdul Rahim Bakri berkata, ini kerana Malaysia antara negara di dunia yang mampu memberi kesihatan percuma yang komprehensif kepada rakyat berdasarkan prinsip ‘universal health coverage’.
“Peruntukan yang disediakan bagi maksud penyediaan perkhidmatan kesihatan pada tahun ini ialah sebanyak RM30.6 bilion.
“Walau bagaimanapun, kerajaan telah memperkenalkan beberapa inisiatif baharu bagi menambah baik faedah kesihatan iaitu skim MySalam yang memberi pelindungan takaful kepada penerima Bantuan Sara Hidup berumur 18 hingga 65 tahun bagi 45 penyakit kritikal,” katanya ketika menjawab soalan Datin Dr. Tan Yee Kew (PKR-Wangsa Maju) semasa sesi Dewan Rakyat di bangunan Parlimen pagi tadi.
Tambah beliau, kerajaan juga memperkenalkan Skim Peduli Kesihatan B40 (Peka B40) yang membabitkan bantuan kewangan kepada golongan tersebut.
Katanya, kerajaan juga harus berhati-hati dalam melaksanakan insurans tersebut.

“Kerajaan harus memastikan bahawa tiada pihak yang terpinggir dalam pelaksanaannya seperti kesilapan yang dilakukan negara-negara maju apabila mereka melaksanakan skim insurans, ia menjadikan kos perkhidmatan kesihatan lebih mahal,” katanya katanya ketika menjawab soalan tambahan daripada Datuk Bung Moktar Radin (BN-Kinabatangan).


Kesesakan PTS di Sabah berikutan keengganan negara jiran terima pulang masing-masing – MKN Sabah
Oleh IVAN AMIRUL

4 November 2020, 4:00 pm
KOTA KINABALU – Keengganan negara jiran menerima semula rakyat mereka menjadi Pusat Tahanan Sementara (PTS) di negeri ini mengalami kesesakan.
Pengarah Keselamatan Negeri Majlis Keselamatan Negara (MKN) Sabah, Sharifah Sitti Saleha Habib Yussof berkata, ia ekoran penutupan sempadan oleh negara jiran berikutan kebimbangan penularan wabak Covid-19.
”Hasil rundingan dengan kedutaan Filipina dan Indonesia sebelum ini, kita berjaya menghantar balik seramai 3,000 tahanan. Presiden Filipina, Rodrigo Duterte pada Mei lalu juga bersetuju untuk menerima 5,300 warga negara mereka dengan syarat menjalani ujian swab dan disahkan negatif Covid-19.
”Namun mereka menutup semula sempadan apabila berlaku gelombang kedua,” katanya ketika ditemui sewaktu melakukan pemantauan di PTS Kota Kinabalu di Manggatal hari ini.
Yang turut hadir Ketua Polis Daerah Kota Kinabalu, Asisten Komisioner Habibi Majinji.
Bagaimanapun, Sharifah Sitti Saleha berkata, pihaknya kini masih berunding dengan kedutaan kedua-dua negara terbabit bagi meminta mereka menerima tahanan warganegara masing-masing yang disahkan bebas Covid-19.

“Berdasarkan rekod jumlah tahanan di PTS Kota Kinabalu dan Tawau setakat ini terdapat seramai 5,329 orang dengan 86 peratus adalah daripada Filipina, 12 peratus dari Indonesia dan selebihnya dari negara lain seperti Vietnam, Thailand, China serta Pakistan.
“Semua tahanan ini dipanggil sebagai banduan dagang iaitu yang tidak memiliki dokumen untuk ditahan sementara menunggu pengusiran dilaksanakan,” Katanya.
Sementara itu, Sharifah berkata, keadaan PTS di Sabah masih mencukupi namun pihaknya sudah membuat beberapa perancangan bagi memastikan PTS tidak sesak dengan tahanan.
“Kita sudah mendapat lapan dewan di seluruh negeri ini untuk tujuan dijadikan pusat kuarantin bagi tahanan PTS malahan bakal meneruskan rundingan dengan pihak kedutaan negara berkaitan untuk memulakan penghantaran tahanan ke negara masing-masing,” katanya. – K! ONLINE


Bantuan kembali ke sekolah dianjurkan lebih awal elak penularan Covid-19
Oleh WAT KAMAL ABAS

4 November 2020, 3:04 pm
TAIPING – Seiring dengan langkah kerajaan dalam membantu mengurangkan beban keluarga yang kurang berkemampuan dalam kalangan B40, seramai 300 murid Sekolah Rendah dalam kawasan Dewan Undangan Negeri (DUN) Gunung Semanggol bakal menerima bantuan awal persekolahan bermula hari ini.
Ahli Dewan Undangan Negeri Gunung Semanggol, Razman Zakaria berkata, penganjuran program tahunan itu diadakan lebih awal secara berperingkat mulai hari ini sehingga hujung Disember depan bagi mengelak penularan Covid-19 dan mematuhi prosedur operasi standard yang ditetapkan kerajaan.
“Pada hari ini, sebanyak 30 penerima sahaja yang diberikan bantuan berupa baucar tunai berharga RM80 setiap seorang bagi mengelakkan perhimpunan ramai.
“Keseluruhannya seramai 300 penerima akan mendapat manfaat daripada program ini dengan peruntukan keseluruhan sebanyak RM24,000,” katanya.
Beliau yang juga Pengerusi Jawatankuasa Pendidikan, Pembangunan Modal Insan, Pertubuhan Bukan Kerajaan dan Masyarakat Sivil Perak berkata demikian ketika ditemui pemberita pada program Kembali Ke Sekolah 2021 anjuran Pusat Khidmat DUN Gunung Semanggol di sini hari ini.
Tambahnya, bantuan tersebut diberikan kepada penerima yang telah dipilih Jawatankuasa Pembangunan Keselamatan Kampung (JPKK) di kawasan masing-masing.

Sementara itu, penerima bantuan, Asmah Muhammad Yusuf, 45, berkata, bantuan yang diberikan kepada anaknya itu sekurang-kurangnya mampu meringankan bebanan mereka sekeluarga dalam menyediakan kelengkapan persekolahan tahun baharu nanti.
“Dengan keadaan sekarang yang masih dilanda gelombang Covid-19, ramai daripada penduduk kehilangan sumber pendapatan dan bantuan ini boleh meringankan bebanan kami untuk membeli keperluan persekolahan anak-anak,” katanya. – K! ONLINE


Belanjawan 2021: Beri fokus perkhidmatan awam
Oleh MOHD RIDZAUDDIN ROSLAN

4 November 2020, 3:56 pm
PETALING JAYA – Belanjawan 2021 bakal dibentangkan Jumaat ini diharap dapat memberi keutamaan dalam memperkasakan sistem perkhidmatan kerajaan yang menjadi nadi kepada pentadbiran negara.
Presiden Kongres Kesatuan Pekerja-Pekerja Di Dalam Perkhidmatan Awam (Cuepacs), Adnan Mat berkata, tumpuan itu berikutan penjawat awam bukan sahaja menjadi petugas barisan hadapan dalam mencegah Covid-19 malah berperanan memastikan pertumbuhan semula ekonomi negara.
“Justeru,adalah wajar kerajaan yang merupakan majikan kepada penjawat awam memberi perhatian terhadap usaha memperkasa sistem perkhidmatan awam negara ini.
“Sebagai penjawat awam, sudah tentu kita mahu agenda pemerkasaan sektor perkhidmatan awam diberi perhatian sewajarnya dengan lebih bersifat inklusif dan meliputi pelbagai hal berkaitan,” katanya di sini tadi.
Tambahnya, hal-hal berkaitan itu termasuklah pembangunan kerjaya, persekitaran kerja yang baik, insentif kenaikan gaji serta kebajikan penjawat awam itu sendiri.
“Ketika ini, kita lihat sistem penyampaian perkhidmatan awam sudah berada di tahap yang tertinggi, dan hanya memerlukan sedikit penambahbaikan saja lagi.

“Setiap penambahbaikan dalam sistem penyampaian perkhidmatan kerajaan perlu selari dengan hal-hal kebajikan untuk penjawat awam. Jadi tiada salahnya jika penjawat awam diberi keutamaan dalam bajet itu,” jelasnya. – K! ONLINE